title: Raymond Poincaré

text: Poincarésta tuli pääministeri tammikuussa 1912. Hän alkoi ajaa tiukkaa saksalaisvastaista politiikkaa ja solmi uudelleen liittolaissuhteet Venäjään. Hän ajoi asevelvollisuuden pidentämistä kahdesta kolmeen vuoteen. Hänet valittiin Ranskan presidentiksi 17. tammikuuta 1913 Armand Fallièresin jälkeen. Hän yritti tehdä presidentinvirasta poliittisen voimatekijän ensi kertaa sitten 1870-luvun marsalkka Mac-Mahonin. Poincaré onnistui toteuttamaan jyrkkää ulkopolitiikkaansa, ja maailmansodan syttyessä hän otti tehtäväkseen tukea Ranskan sotaponnistelua tukemalla kansan taistelutahtoa. Hän jäi kuitenkin politiikasta sivummalle nimittäessään entisen vastustajansa Georges Clemenceaun pääministeriksi marraskuussa 1917.


title: Raymond Poincaré

text: Vuonna 1920 Poincarén kausi presidenttinä päättyi. Hän palasi senaattiin, mutta seurasi tarkasti ulkopolitiikkaa ja ajoi Versailles’n rauhan ehtojen tarkkaa noudattamista. Tämä sai presidentti Alexandre Millerandin nimittämään hänet jälleen pääministeriksi vuonna 1922 tavoitteena jyrkentää Aristide Briandin harjoittamaa myönnyttelypolitiikkaa Saksaa kohtaan. Poincaré noudatti tiukkaa linjaa saksalaisia kohtaan ja määräsi Ruhrin alueen miehityksen vuonna 1923, kun Saksan Wilhelm Cunon hallitus oli kykenemätön maksamaan sotakorvauksia. Vastarinnan ja miehityksen aiheuttamat kustannukset johtivat kuitenkin radikaalien ja sosialistien voittoon vuoden 1924 parlamenttivaaleissa ja Poincaréen eroon.


title: Raymond Poincaré

text: Kaksi vuotta myöhemmin, vuonna 1926, Poincaré kutsuttiin uudelleen pääministeriksi ja talousministeriksi talouskriisin vuoksi. Poincaré sai vakautettua frangin arvon yhteen viidennekseen sen sotaa edeltäneestä arvosta. Saksaan hän suhtautui jo myöntyvämmin, mutta katkaisi diplomaattisuhteet Neuvostoliittoon. Hän johti keskusta-oikeiston voittoon 1928 vaaleissa, mutta vetäytyi eläkkeelle seuraavana vuonna. Viimeisinä vuosinaan hän kirjoitti laajat muistelmansa. Poincaré kuoli vuonna 1934.


title: Andreas Katsulas

text: Andrew C. ”Andreas” Katsulas (18. toukokuuta 1946 St. Louis, Missouri – 13. helmikuuta 2006 Los Angeles, Kalifornia) oli yhdysvaltalainen näyttelijä. Hänet tunnetaan parhaiten roolistaan suurlähettiläs G'Karina tieteissarjassa "Babylon 5". Hän on lisäksi näytellyt useissa elokuvissa sekä televisiosarjoissa, muun muassa "Murhasta tuli totta", "NYPD Blue" sekä "".


title: Andreas Katsulas

text: Katsulas on kreikkalais-amerikkalaisen työläisperheen lapsi, joka kiinnostui näyttelijäntyöstä ensi kerran nelivuotiaana, kun hänen äitinsä vei hänet paikalliseen teatteriin. Katsulas opiskeli teatteritaidetta Saint Louisin yliopistossa sekä Indianan yliopistossa. Vuosina 1971–1986 hän kierteli Peter Brookin kansainvälisen teatteriryhmän mukana, ja esiintyi sekä ohjatuissa että improvisaationäytelmissä, esiintyen useissa eri paikoissa aina Lincoln Centeristä pieniin venezuelalaisiin kyliin.


title: Andreas Katsulas

text: Katsulas muutti Los Angelesiin 1986. Hän esiintyi muun muassa elokuvissa "The Sicilian", "Someone to Watch Over Me", "Sunset", "Hot Shots 2 – kaikkien jatko-osien äiti", "Executive Decision" ja "Takaa-ajettu".


title: Andreas Katsulas

text: Alkuvuodesta 2005 Katsulasilla diagnosoitiin keuhkosyöpä, jota ei voitu leikata. "Babylon 5:n" tuottajan J. Michael Straczynskin mukaan Katsulas "rakasti tupakointia niin intohimoisesti ettei sitä voi sanoin kuvata". Katsulas menehtyi vuotta myöhemmin 59-vuotiaana. Hänen perheeseensä kuuluivat tuolloin vaimo ja kaksi lasta. Vuorokausi hänen kuolemansa jälkeen hänen vastanäyttelijänsä Jerry Doyle omisti suuren osan päivittäisestä radio-ohjelmastaan Katsulasin muistolle.


title: Päivi Setälä

text: Päivi Eeva Marjatta Setälä (o.s. Priha; 20. tammikuuta 1943 Kuopio – 7. maaliskuuta 2014 Helsinki) oli filosofian tohtori ja historiantutkija, joka vaikutti suomalaisen kulttuurielämän eri alueilla. Tunnetuimmaksi hän on tullut yhtenä suomalaisen naistutkimuksen puolestapuhujana. Hänelle on myönnetty professorin arvonimi.


title: Päivi Setälä

text: Setälä väitteli historian tohtoriksi Helsingin yliopistosta 1977. Hänen väitöskirjansa "Private domini in Roman brick stamps of the empire" käsitteli Rooman valtakunnassa käytettyjä tiilileimoja. Setälä työskenteli yliopistossa historian assistenttina 1970–1982 ja hoiti 1980-luvulla useita professorin viransijaisuuksia. Vuonna 1991 hänet nimitettiin naishistorian ylimääräiseksi professoriksi samana vuonna perustettuun Kristiina-instituuttiin. Kolmivuotisen professuurinsa jälkeen hän toimi Suomen Rooman instituutin johtajana vuosina 1994–1997.


title: Päivi Setälä

text: Setälän tuotannon pääosan muodostavat populaarit naishistorian yleisesitykset. Teos "Kuningatar Kristiina – aikansa eurooppalainen" (1990), jonka hän toimitti yhdessä Matti Klingen, Laura Kolben ja Maria-Liisa Nevalan kanssa, sai Tieto-Finlandian kunniamaininnan, samoin kuin eurooppalaisen naisen historiasta kertovan teostrilogian ensimmäinen osa "Antiikin nainen" (1993). Trilogian muut osat ovat "Keskiajan nainen" (1996) ja "Renessanssin nainen" (2000). Setälä on toiminut myös Helsingin yliopiston historiaan liittyneiden hankkeiden parissa. Hän toimi Helsingin yliopiston 350-vuotisjuhlien yliairuena eli pääsuunnittelijana 1988–1990 ja on ollut aloitteellinen Helsingin yliopiston Alumni ry:n perustamisessa sekä Helsingin yliopistomuseon suunnittelussa ja näyttelytoiminnan kehittämisessä.


title: Sepelvaltimo

text: Sepelvaltimot () eli koronaarivaltimot ovat verisuonia, jotka kuljettavat hapekasta verta sydänlihakselle.


title: Sepelvaltimo

text: Ihmisellä on yleensä kaksi sepelvaltimoa, "oikea sepelvaltimo" () ja "vasen sepelvaltimo" (). Sepelvaltimot lähtevät aortasta heti aorttaläpän yläpuolelta, ja kulkevat sydämen pinnan uurteissa. Oikean sepelvaltimon päähaara kiertyy eteis-kammiovälissä sepeluurteessa oikealle sydämen taakse. Vasen sepelvaltimo puolestaan jakautuu kahteen päähaaraan. Näistä "laskeva haara" () kulkee alas kohti sydämen kärkeä, ja "kiertävä haara" () kiertyy sepeluurteessa vasemmalle sydämen taakse. Päähaarat jakautuvat edelleen pienemmiksi haaroiksi, joiden rakenteessa esiintyy vaihtelua ihmisten välillä.


title: Sepelvaltimo

text: Osa sepelvaltimoiden verestä kulkee takaisin sydämen eteisiin erityisiä pikkulaskimoita myöten. Osa taas kulkeutuu sepelvaltimoita seuraaviin sydänlaskimoihin, jotka yhtyvät sydämen takana sepelpoukamaksi, joka kuljettaa veren edelleen eteisiin.


title: Sepelvaltimo

text: Vasemman sepelvaltimon verenkierto hidastuu ja saattaa jopa pysähtyä sydämen supistumisen aikana tapahtuvan paineen nousun vuoksi. Oikeassa sepelvaltimossa veri kiertää koko ajan normaalisti.


title: Sepelvaltimo

text: Sepelvaltimotauti tarkoittaa sepelvaltimoiden ahtautumista. Sepelvaltimon tukkeutuminen saattaa johtaa sydäninfarktiin.


title: Hämeenlinna Hope

text: Hämeenlinna Hope on kristillinen nuorisotapahtuma, joka on järjestetty vuosina 2004, 2005, 2006, 2007 ja 2008. Hämeenlinnan torilla ja 2008 Linnanpuistossa järjestettyyn tapahtumaan on perinteisesti kuulunut musiikki- ja tanssiesityksiä, puheita, ns. todistuksia sekä rukoilua.


title: Hämeenlinna Hope

text: Hämeenlinna Hope 2006 -toritapahtuma järjestettiin syyskuussa 2006. Tapahtuman suunnittelusta ja järjestämisestä vastasi aiempien vuosien tapaan joukko kristittyjä nuoria tukenaan seurakuntien nuorisotyöntekijöiden kanssa. Taloudellisesti tapahtuman järjestämisen mahdollisti joukko hämeenlinnalaisia, kristillisiä seurakuntia.


title: Hämeenlinna Hope

text: Toritapahtuman lisäksi on Hämeenlinna Hope -nimikkeen alla 2006 järjestetty myös nuorteniltoja hämeenlinnalaisissa seurakunnissa.


title: Washington Mystics

text: Washington Mystics on yhdysvaltalainen naiskoripalloseura, joka pelaa Women's National Basketball Association -liigassa (WNBA). Seura pelasi ensimmäisen kautensa WNBA:ssa vuonna 1998 ollen toinen liigan ensimmäisistä laajennusjoukkueista (toinen oli Detroit Shock). Seura on kuulunut alusta alkaen liigan itäiseen konferenssiin, johon kuuluu tällä hetkellä lisäksi viisi muuta seuraa.


title: Washington Mystics

text: Kotiottelunsa Mystics pelaa Verizon Center -areenalla (vuoteen 2006 nimeltään MCI Center) Washington DC:ssä, joka on myös NBA-seura Washington Wizardsin ja NHL-seura Washington Capitalsin kotiareena. Mystics on Wizardsin vastine WNBA:ssa, mutta vuodesta 2005 lähtien seuroilla on ollut eri pääomistaja Ted Leonsisin johtaman Lincoln Holdingsin ostettua seuran. Lincoln Holdings omistaa myös suuren osan Wizardsista, mutta Abe Pollinin johtama Washington Sports and Entertainment on edelleen Wizardsin enemmistöomistaja.


title: Washington Mystics

text: Mystics ei ole saavuttanut tähän astisen WNBA-taipaleensa aikana erityisen suurta menestystä. Pudotuspeleihin seura on päässyt neljällä kaudella yhdeksästä, vuosina 2000, 2002, 2004 ja 2006. Vain kerran seura on edennyt pudotuspelien ensimmäistä kierrosta pidemmälle. Vuonna 2000 Mystics pääsi pudotuspeleihin konferenssinsa neljäntenä joukkueena voittoprosentilla 43,8 (14 voittoa ja 18 tappiota) ja kohtasi jatkopeleissä New York Libertyn, joka oli vahvempi suoraan voitoin 2–0, pistein 72–63 ja 78–57. Kauden 2002 runkosarjassa Mystics sijoittui itäisen konferenssin kolmanneksi historiansa parhaalla voittoprosentilla 53,1 (17 voittoa ja 15 tappiota). Pudotuspelien ensimmäisellä kierroksella seura löi Charlotte Stingin suoraan 2–0, pistein 74–62 ja 62–59, mutta tie nousi pystyyn konferenssifinaaleissa jälleen Libertyä vastaan, voitoin 1–2; Mystics voitti ensimmäisen ottelun 79–74, mutta hävisi kaksi seuraavaa 79–96 ja 57–64. Kauden 2004 runkosarjassa Mystics sijoittui konferenssinsa neljännelle, viimeiselle pudotuspelipaikkaan oikeuttavalle sijalle voittoprosentilla 50 (17 voittoa ja 17 tappiota). Pudotuspelien ensimmäisellä kierroksella vastaan asettui tuleva loppuottelujoukkue Connecticut Sun, joka voitti ottelusarjan voitoin 2–1, pistein 59-67, 80-70 ja 76-56. Vuonna 2006 seura eteni pudotuspeleihin niin ikään idän neljäntena seurana voittoprosentilla 52,9 (18 voittoa ja 16 tappiota). Pudotuspelien ensimmäisellä kierroksella seura putosi toisen kerran Sunia vastaan, suoraan voitoin 0–2, pistein 61–76 ja 65–68.


title: Washington Mystics

text: Mysticsin historian suurin tähti sekä hyökkäys- että puolustuspäässä on ollut seurassa kaudet 1999–2004 pelannut laituri (forward) Chamique Holdsclaw, WNBA:n vuoden tulokas 1999 ja olympiavoittaja vuoden 2000 Sydneyn kisoista. Holdsclaw oli Mysticsin sisäisen levypallotilaston kärkinainen kaikilla seurassa pelaamillaan kausilla, parhaimmillaan 294:llä levypallolla (keskimäärin 10,9 ottelua kohden) kaudella 2003. Pistepörssissä Holdsclaw oli seuran kärkinainen kausilla 2000–2003 (pistekeskiarvolla mitattuna 2000–2004), ja parhaimmillaan hän teki yhden kauden aikana 561 pistettä, kaudella 2000 (keskimäärin 17,5 pistettä per ottelu); parhaan pistekeskiarvon Holdsclaw saavutti kaudella 2003, jolloin hänen pistekeskiarvonsa oli 20,5 (554 pistettä 27:ssä runkosarjaottelussa). Holdsclaw siirtyi Los Angeles Sparksiin ennen kauden 2005 alkua vaihdossa DeLisha Milton-Jonesiin, niin ikään olympiavoittajaan Sydneyn kisoista. Kausilla 1998 ja 1999 seuran paras pistenainen oli seurassa kaudet 1998–2001 pelannut Nikki McCray (512 ja 561 pistettä) ja kausilla 2004–2006 Alana Beard (446, 442 ja 614 pistettä). Levypallotilastossa seuran kärkinimi oli kaudella 1998 Murriel Page (208 levypalloa) ja kausilla 2005 ja 2006 Chasity Melvin (199 ja 224 levypalloa).


title: Washington Mystics

text: Mysticsin puheenjohtajana on toiminut vuodesta 2005 lähtien Sheila Johnson, NBA-seura Charlotte Bobcatsin omistajan Robert L. Johnsonin entinen vaimo, ja General Managerin tehtävissä aloitti samana vuonna Linda Hargrove, joka oli toiminut aiemmin muun muassa toimintansa jo lopettaneen Portland Firen päävalmentajana ja General Managerina. Päävalmentajia seuralla on ollut vuosien varrella verrattain paljon, kahdeksan kappaletta. Kesäkuusta 2007 alkaen tehtävää on hoitanut entinen NBA-pelaaja Tree Rollins, joka nimettiin tehtävään aiemmin NBA:ssakin valmentaneen Richie Adubaton erottua päävalmentajan paikalta muutama ottelu kauden 2007 alkamisen jälkeen.


title: Washington Mystics

text: Tilanne 10. maaliskuuta 2017:


title: Hot Shots! – kaikkien elokuvien äiti

text: Hot Shots! – kaikkien elokuvien äiti on vuonna 1991 valmistunut parodiaelokuva, jonka pääosissa ovat Charlie Sheen, Cary Elwes, Valeria Golino, Lloyd Bridges, Jon Cryer, Kevin Dunn ja Bill Irwin. Elokuvan on ohjannut Jim Abrahams, joka toimi avustavana ohjaajana elokuvassa Hei, me lennetään!. Käsikirjoituksesta vastasivat Abrahams sekä Pat Proft. Elokuva sai myös jatko-osan, "Hot Shots 2 – kaikkien jatko-osien äiti".


title: Hot Shots! – kaikkien elokuvien äiti

text: "Hot Shotsissa" parodioidaan erityisesti elokuvia "Top Gun" ja "Hei, me lennetään!" (joka itsekin on parodia katastrofielokuvista). Elokuvassa Sheen esittää lentäjä-ässä Topper Harleyta, jota pyydetään palaamaan Yhdysvaltain laivaston palvelukseen sen jälkeen kun hän on lopettanut lentäjänkurssin kesken ja muuttanut asumaan alkuperäiskansojen pariin. Harley on iskenyt silmänsä Ramadaan (Golino), johon myös toinen lentäjä (Elwes) on rakastunut. Kaaoksen keskellä lentokonetehtaan johtaja yrittää sabotoida tehtävää saadakseen laivaston hävittäjälentokoneet näyttämään kelvottomilta ja saadakseen siten laivastolta tilauksen oman tehtaansa saksalaisvalmisteisista koneista.


title: Hot Shots! – kaikkien elokuvien äiti

text: Eräässä elokuvan kohtauksessa eräs Lähi-idän johtaja (joka muistuttaa Saddam Husseinia) rentoutuu lepotuolissa uima-altaan reunalla ja nauttii juomaa, kun lähes metrinen pommi putoaa taivaalta hänen syliinsä.


title: Hot Shots! – kaikkien elokuvien äiti

text: "Video-oppaassa" vuodelta 1994 Bello Romano valittaa, miten vain harvat elokuvan tykittämät koomiset episodit osuvat nauruhermoon. Hän antaa elokuvalle kaksi tähteä viidestä, mikä teoksen mukaan vastaa sanallista arviota ”keskinkertainen”.


title: Aristide Briand

text: Aristide Briand (28. maaliskuuta 1862 Nantes – 7. maaliskuuta 1932 Pariisi) oli ranskalainen valtiomies. Hän toimi Ranskan pääministerinä 11 kertaa vuosina 1909–1929 sekä ulkoministerinä vuodesta 1925. Hän sai Nobelin rauhanpalkinnon vuonna 1926.


title: Aristide Briand

text: Briandin isä oli varakas majatalon pitäjä, joka lähetti hänet kouluun Saint-Nazaireen ja myöhemmin lukioon Nantesiin, missä hän tutustui Jules Verneen. Hän opiskeli Pariisissa valmistuen lakimieheksi. Briand lähti varhain mukaan politiikkaan kirjoittaen anarkistien "Le Peupleen" ja myöhemmin "La Lanterneen", "La Petite Républiqueen" sekä sosialistien "L’Humanitéhen", jota hän oli Jean Jaurèsin kanssa perustamassa.


title: Aristide Briand

text: Briand kannatti ammattiliittoja ja syndikalismia, joka pyrki aikaansaamaan poliittisen muutoksen yleislakolla. Briand oli ehdolla parlamenttiin vuosina 1893 ja 1895 muttei tullut valituksi. Syndikalisteista hän siirtyi Jean Jaurès'n sosialistipuolueeseen ("Parti socialiste français"). Vuonna 1902 Briand valittiin edustajainhuoneeseen.


title: Aristide Briand

text: Briand kannatti valtion ja kirkon erottamista toisistaan. Hän osoitti myös sovittelukykyään, josta tuli kuuluisaksi järjestäessään katolilaisten ja papiston vastustajien välejä. Hän hylkäsi sosialistien periaatteen olla osallistumatta porvarillisiin hallituksiin, ja erotettiin yhdistyneestä sosialistipuolueesta ottaessaan vastaan koulutuksen ja kirkkojen ministerisalkun Sarrien'n radikaali- ja tasavaltalaispuolueen hallituksessa vuonna 1906. Georges Clemenceau valitsi hänet oikeusministeriksi, ja Briandista tuli pääministeri Clemenceaun tappion myötä vuonna 1909. Pääministerinä hän hyökkäsi radikaalipuoluetta vastaan ja sai sosialistipuolueen vihan ylleen käsitellessään kovakouraisesti militantteja ammattijärjestöjä ja murtaessaan rautatietyöläisten lakon 1910.


title: Aristide Briand

text: Pääministerinä Briand toimi vuosina 1909–1911, 1913, 1915–1917, 1921–1922, 1925–1926 ja 1929. Oikeistolaisempana häntä alettiin pitää kun hän kannatti konservatiivi Raymond Poincarén valintaa kolmannen tasavallan presidentiksi (virassa 1913–1920), toimi tämän pääministerinä ja pidensi asevelvollisuusajan kolmeen vuoteen.


title: Aristide Briand

text: Ensimmäinen maailmansota aloitti kehityksen, jonka myötä Briand hyväksyttiin jälleen myös vasemmistossa. Hänen toimintansa pääministerinä vuosina 1915–1917 ei ollut erityisen menestyksekästä. Kautensa jälkeen Briand ei voinut hyväksyä sodan valtavaa verenvuodatusta ja alkoi tunnustella rauhaa itävaltalaisten kanssa. Marraskuussa 1917 pääministeriksi noussut Clemenceau oli kuitenkin taipumaton, ja Briand hiljennettiin eikä häntä otettu mukaan vuoden 1919 rauhanneuvotteluihin. Briand palasi politiikkaan johtamalla kampanjaa, jolla estettiin Clemenceaun valinta presidentiksi. Tammikuussa 1921 hän palasi pääministeriksi ja otti myös ulkopolitiikan hoitoonsa.


title: Aristide Briand

text: 1920-luvulla Briandista tuli kunnioitettu kansainvälinen johtaja. Hän osallistui Lontoon vuoden 1921 ja Cannesin vuoden 1922 konferensseihin, valvoi Versailles’n rauhan toimeenpanoa, riitaantui presidentti Alexandre Millerandin kanssa Saksalle asetetuista raskaista ehdoista ja erosi vuonna 1922 palaten valtaan 1925. Tällä välin Poincaré oli miehityttänyt Saksan Ruhrin alueen maksamattomien sotakorvausten vuoksi. Ulkoministerinä Briand toimi vuodesta 1925 lähes kuolemaansa saakka. Ulkoministerinä hän oli läheisessä yhteistyössä Yhdysvaltain Frank B. Kelloggin, Britannian Austen Chamberlainin ja Saksan Gustav Stresemannin kanssa.


title: Aristide Briand

text: Vuonna 1925 sovittiin Saksan länsirajat Locarnon sopimuksessa, joka toi Saksan jälleen mukaan kansainväliseen yhteistyöhön. Briand vaikutti Kansainliitossa edistäen aseistariisuntaa ja kansainvälistä yhteistyötä. Hän sai Stresemannin kanssa Nobelin rauhanpalkinnon vuonna 1926. Vuonna 1928 allekirjoitettiin hänen aloitteestaan Kellogg–Briand-sopimus, joka kielsi sodan kansainvälisen politiikan välineenä. Vuonna 1930 Briand esitti Pan-Eurooppa-suunnitelman.


title: Aristide Briand

text: Briandia ei valittu tasavallan presidentiksi toukokuussa 1931. Tammikuussa 1932 hänet syrjäytti ulkoministerin paikalta Pierre Laval. Briand kuoli äkillisesti kuusi viikkoa myöhemmin.


title: Tempera-kvartetti

text: Tempera-kvartetti on vuonna 1997 perustettu suomalainen jousikvartetti. Siinä soittavat Laura Vikman ja Silva Koskela viulua, Tiila Kangas alttoviulua sekä Ulla Lampela selloa. Kvartetti on esiintynyt monilla suomalaisilla musiikkijuhlilla sekä eri puolilla maailmaa, ja se on levyttänyt ja kantaesittänyt monia teoksia.


title: Tempera-kvartetti

text: Vuonna 2001 kvartetti valittiin Finland Festivals-ketjun "Vuoden nuoreksi taiteilijaksi". Vuosina 2004–2007 Tempera-kvartetti toimi Riihimäen kesäkonserttien taiteellisena johtajana.


title: Laurent Lafforgue

text: Laurent Lafforgue (s. 6. marraskuuta 1966) on ranskalainen matemaatikko.


title: Laurent Lafforgue

text: Laurent Lafforgue syntyi Antonyssa, Ranskassa. Hän kirjoittautui sisään École Normale Supérieureen vuonna 1986. Vuonna 1994 sai filosofian tohtorin tutkinnon Université de Paris-Sudin aritmetiikan ja algebrallisen geometrian tutkimusryhmän jäsenenä. Hän on nykyään tutkimusjohtajana CNRS:ssä ja pysyvässä matematiikan professorin virassa Institut des Hautes Études Scientifiquessä Bures-sur-Yvettessä Ranskassa.


title: Laurent Lafforgue

text: Vuonna 2002 24:nnessä kansainvälisessä matemaatikkojen kongressissa Pekingissä hän sai Fieldsin mitalin yhdessä Vladimir Vojevodskin kanssa. Lafforgue teki huomattavia tuloksia Langlandsin ohjelmaan tutkimalla lukuteoriaa ja analyysiä.


title: Laurent Lafforgue

text: Lafforguen merkittävä tulos oli ratkaista kysymys tiettyjen moduleiden varistojen kompaktisoinnista. Hänen todistuksensa on yli kuuden vuoden intensiivisen työn tulos.


title: Zagros Ensemble

text: Zagros (aiemmin "Zagros Ensemble") on nykymusiikin tulkintaan erikoistunut viidentoista muusikon ryhmä. Zagros perustettiin vuonna 1993 Korvat auki -yhdistyksen aloitteesta Sibelius-Akatemian opiskelijoiden uuden musiikin yhtyeeeksi, ja se esiintyy konsertista toiseen muuttuvin kokoonpanoin. 1900-luvun modernit klassikot ja uusin nykymusiikki ovat keskeisiä yhtyeen ohjelmistossa.


title: Zagros Ensemble

text: Vuonna 2005 Zagros oli ehdolla Pohjoismaiden musiikkipalkinnon saajaksi. Yhtyeen levy "Zagros" oli ehdolla klassinen Emma 2007 -sarjassa Emma-gaalassa. Yleisradion musiikkitoimittajat valitsivat kyseisen levyn vuoden 2007 levyksi.


title: Osmo Alaja

text: Osmo Viktor Johannes Alaja (vuoteen 1935 Alander, s. 26. tammikuuta 1915 Helsinki – 30. kesäkuuta 2001 Tampere) oli Mikkelin hiippakunnan piispa lähes yhdeksäntoista vuoden ajan 1959-1978. Alaja vihittiin papiksi 1937, ja hän toimi muun muassa Kymin seurakunnan kappalaisena 1944-1952 ja kirkkoherrana 1952-1955 sekä Turun tuomiorovastina (1955-1959) ennen kuin päätyi Mikkelin piispaksi.


title: Osmo Alaja

text: Alajan taustayhteisö oli herännäisyys. Nuoruudessaan hän oli lahjakas aitajuoksija. Alaja toimi rintamapappina talvi- ja jatkosodassa ja haavoittui vakavasti heinäkuussa 1941. Tämän jälkeen hän jatkoi opintojaan ja väitteli teologian tohtoriksi 1944. Sodan jälkeen hän profiloitui kansankirkon pappina Asevelipapit ry:ssä, ja painotti pappisurallaan seurakuntatyötä tavallisen kansan parissa korkeakirkollisten muotojen kuten liturgiamenojen sijaan. Hän jäi Mikkelin hiippakunnan piispan virasta eläkkeelle 1. helmikuuta 1978.


title: Osmo Alaja

text: Alaja julkaisi useita kirjoja, joissa pohdiskellaan kirkon ja uskonnon asemaa ihmisten arkielämässä.


title: Tapani Maskula

text: Tapani Maskula (s. 1941 Turku) on suomalainen elokuvakriitikko, jonka kirjoituksia on julkaistu muun muassa Turun Sanomissa. Hän on yksi Suomen pitkäaikaisimmista elokuvakriitikoista ja on yhtäjaksoisesti kirjoittanut Turun Sanomissa vuodesta 1980. Tapani Maskula oli mukana myös Helsingin Sanomien NYT-viikkoliitteen ”kriitikoiden valinnat” -taulukossa, johon on kerätty kriitikoiden antamat arvosanat teatterielokuvista.


title: Tapani Maskula

text: Maskula aloitti kriitikon uransa jo vuosien 1960–1961 aikana silloisen SKDL:n lehdessä "Uusi Päivä". Tämän jälkeen hän pääsi johtokuntaan Turun elokuvakerhossa, jonka jäsenenä hän oli ollut 16-vuotiaasta lähtien. Vuonna 1961 Maskula oli perustamassa turkulaista "Lähikuva"-elokuvalehteä yhdessä silloisen Turun ylioppilaslehden kriitikon Pekka Alrothin kanssa. Samana vuonna Maskulasta tuli Suomen elokuvakerhojen liiton (SEKL) "Projektio"-lehden päätoimittaja, ja Ahlrothista toimitussihteeri. Myöhemmin Maskula erosi liitosta yhdessä Turun elokuvakerhon ja Kinokoplan kanssa vedoten muun muassa sen Helsinki-keskeisyyteen. 1960-luvun lopussa Maskula siirtyi hiljalleen pois Turun elokuvakerhon toimista. Hän on kirjoittanut myös Turun ylioppilaslehteen vuosina 1970–1980 sekä toiminut elokuvateatterin ovimiehenä.


title: Tapani Maskula

text: Maskula arvostelee elokuvansa tähtiasteikolla yhdestä viiteen. Suomen elokuvaohjaajaliiton toiminnanjohtaja Janne Pellinen on sanonut Maskulan tähtiarvostelujen nouseen vitsiksi. Maskula on sanonut vihaavansa elokuvien tähdittämistä. Elokuvakriitikko ja vapaa toimittaja Kalle Kinnunen on Maskulan tekstien perusteella arvioinut ”että hänen logiikassaan elokuvan täytyy edustaa yhteiskunnallista progressiota juuri sellaisena kuin hän parhaaksi katsoo, vasta sitten niitä tähtiä heruu”.


title: Naapuruussopimus

text: Suomen ja Venäjän sopimus suhteiden perusteista (ns. Perussopimus) solmittiin 20. tammikuuta 1992. Sopimuksessa käsitellään alueellista koskemattomuutta ja valtiollista yhteistyötä. Sen allekirjoittivat Suomen pääministeri Esko Aho ja Venäjän varapääministeri Gennadi Burbulis. Sopimus ratifioitiin 26. kesäkuuta ja se tuli voimaan 11. heinäkuuta 1992.


title: Naapuruussopimus

text: Sopimuksen neuvottelu aloitettiin jo Neuvostoliiton loppuvaiheissa. Solmimishetkellä sovittiin, että neuvostoajalta peräisin ollut YYA-sopimus lakkaa olemasta voimassa valtioiden keskinäisellä noottien vaihdolla.


title: Naapuruussopimus

text: Sopimuksen laatimisen yhteydessä Suomen puolelta esitettiin, että sopimukseen tulisi maininta Suomen oikeuksista kehittää ja suojella suhteitaan Venäjällä oleviin suomalais-ugrilaisiin kansoihin. Vastavuoroisesti Venäjä sai oikeuden suojella "Venäjältä peräisin olevien omaperäisyyttä Suomessa."


title: Alajärvi (Hämeenlinna)

text: Alajärvi on Kanta-Hämeessä Hämeenlinnassa ja Hattulassa sijaitseva järvi. Hämeenlinnan kaupunkialueen taajaman lounainen reuna (Majalahden, Loimalahden ja Munakkaan kaupunginosat) ulottuu järven koillisrantaan asti.


title: Alajärvi (Hämeenlinna)

text: Järven pinta-ala on 628 hehtaaria ja se on 6,6 kilometriä pitkä ja 2,5 kilometriä leveä. Järvi on muodoltaansa niin sokkeloinen, että sillä ei ole suuria selkiä missään. Sen rantaviivan pituus onkin 44,6 kilometriä. Järven vedenpinnan korkeus on 98,5 metriä mpy.


title: Alajärvi (Hämeenlinna)

text: Lännestä lukien pohjoisrannasta työntyy järvelle Kotiniemi, jonka molemmille sivuille jäävät Inkalanlahti ja Haapastenlahti. Seuraava niemi on leveä Honkiniemi, jonka kainalossa on matala Kuuslahti. Seuraavat kaksi nimetöntä niemeä erottavat toisistaan Ventoolahti ja Kuivalahden itäpuolella on pitkä Hirvo eli Hirvonniemi. Seuraava niemi on Kokko eli Kokonniemi. Näiden välissä sijaitsee 1,4 kilometriä pitkä Majalahti ja Kokon itäpuolella on Sammonlahti. Järven koillisrannasta työntyy pitkänä esille Tervaniemi, joka erottaa läntisen Loimalahden Saunalahdesta. Itäisten Riisuunniemen ja Heponiemen välissä on Variksenlahti ja Heponiemen itäpuolella Vällänlahti.


title: Alajärvi (Hämeenlinna)

text: Järven etelärannasta erottuu länsipäässä Liisankärki, jonka itäpuolen melko selväpiirteisellä rannalla erottuvat kolme lyhyttä niemennokkaa ja Renkovahanlahdessa oleva Renkovahan nokka. Kun Renkovahanlahti kaartuu pohjoiseen, erottuu siinä pitempi Karankärki. Sen itäpuolella on vähäinen Nuutiniemi, jonka itäpuolella ranta kaartuu etelään Kärkänmaanlahteen. Seuraavaan Pitkäkärkeen mennessä jää välille kolme lyhyttä niemeä, jotka kaikki ovat osa Rytöä. Rytön itäranta muodostuu Jumallahdesta ja sen Lahdenperästä, joiden yhteispituus on 1,1 kilometriä.


title: Alajärvi (Hämeenlinna)

text: Järvessä on saaria 37, joista neljä ovat yli hehtaarin, 22 ovat yli aarin ja 11 ovat alle aarin kokoisia. Saarten yhteispinta-ala on 29 ha ja rantaviivan yhteispituus on 8,0 kilometriä.


title: Alajärvi (Hämeenlinna)

text: Suurin saarista on ulkoilualueena tunnettu Soininsaari, joka on yli 600 metriä pitkä ja 580 metriä leveä. Se jakaa järven kahtia niin, että pohjoispuolelle jää 50 metriä leveä salmi ja sen eteläpuolelle 200 metrinen salmi. Saaren koillipuolella alle 300 metrin päässä sijaitsee 250 metriä pitkä Vohlisaari, jolla on seuralaisinaan pienet Sikosaari ja Lammassaari. Soininsaaren kaakkoispuolella 300 metrin päässä sijaitsee 550 metrinen Jylhä, joka on vain 240 metriä leveä. Sen seuralaisia ovat 70 metrinen Kaitasaari sekä kolme pientä luotoa. Kotasaari on viimeinen yli hehtaarin saari, joka sijaitsee suurimman selän kaakkoispuolella Rydön edustalla. Se on alle 300 metriä pitkä ja 100 metriä leveä. Se länsipuolella Pitkäkärjen edustalla sijaitsee pieni nimetön saari. Muista saarista voidaan mainita Verkkosaari ja sen seuralainen Jumallahden suulla, Variksenlahden suulla olevat kolme saarta, Saunalahden suuri saari, Kärkänmaanlahden ja Pimeälahden seitsemän saarta ja Nuutiniemen kolme saarta. Huomioitavaa on, etteivät Kiparasaari ja Nuottasaari ole enää saaria vaan niemiä.


title: Alajärvi (Hämeenlinna)

text: Järvi on luodattu ja sen avulla laaditut syvyyskäyrät on painettu karttoihin. Järven keskisyvyys on 4,6 metriä ja suurin syvyys on 19,1 metriä. Syvin kohta sijaitsee Hirvonniemen ja Tervaniemen puolivälissä. Järven tilavuus on 29 miljoonaa kuutiometriä.


title: Alajärvi (Hämeenlinna)

text: Järvi jakautuu karkeasti arvioiden kahdeksi järvialtaaksi, joita yhdistää Nuutiniemen ja Hirvon välinen 200 metriä leveä salmi. Salmi on vain kolme metriä syvä, joten lämpötilakerrostuminen ei ala vielä salmessa. Suurin osa järvestä kuuluu Hämeenlinnaan, mutta järven luoteispäässä on pieni lahdenpohjukka Hattulan puolella. Läntinen järviallas on matalampi ja siellä löytyy yli 10-metrinen syvänne Kotiniemen edustalla. Se leviää Vohlisaaren lounais- ja koillispuolella 8-metriseksi syvänteeksi. Aivan Soininsaaren itärannassa järvi syvenee nopeasti yli 9-metriseksi syvänteeksi. Myös Kuivalahti on yli 8 metriä syvä. Muut syvänteet löytyvät itäpuolen järvialtaasta. Kotasaaren pohjoispuolelta alkaa yli 10-metrinen syvänne, joka jatkuu järvenselän poikki länteen Hirvon nemenkärjen edustalle. Syvänne laajenee jo Tervaniemen edustalta luoteeseen Sammonlahden suuhun asti. Tällä alueella se syvenee 15-metriseksi ja useassa kohdassa yllitetään 18 metriä.


title: Alajärvi (Hämeenlinna)

text: Matalia lahtia ovat Lahdenperä ja Jumallahti, Valkama, Variksenlahti, Sammonlahti, Majalahti ja Renkonvahanlahti.


title: Alajärvi (Hämeenlinna)

text: Alajärvellä on hämeenlinnalaisten ja lähikuntien ulkoilualueita, kuten Tervaniemi ja Soininsaari. Loimalahdessa on hiekkaranta, jonka vesi on puhdasta; sinilevää on havaittu vain kuumina kesinä 2002 ja 2011.


title: Alajärvi (Hämeenlinna)

text: Järvi kuuluu Kokemäenjoen vesistössä Vanajan reitin valuma-alueella Räikälänjoen valuma-alueeseen. Se jaetaan vielä Alajärven alueeseen, johon järvi kuuluu.


title: Alajärvi (Hämeenlinna)

text: Varsinkin etelästä laskee järveen ojitettujen soiden kuivatusvesiä. Huomattavin laskujoki on Hattulan puolelta Inkalanlahteen laskeva Alajoki. Se on Takajärven laskujoki, johon yhtyy Myllyoja, joka on Teerisuon pohjoispuolelta alkavan valuma-alueen laskuoja, sekä sen lisäksi vielä pienen Verilammin laskuoja. Takajärveen laskee 25 muuta järveä tai lampea. Alajärven Inkalanlahteen laskee myös Kivioja, joka on Tömäjärven laskuoja. Tömäjärven kautta laskevat myös Mustalammi, Hepolammi ja Omettalammi. Vesajoki laskee järven eteläiseen lahteen, aivan Pimeälahden viereen. Se on Pyyttämön laskuoja, jonka kautta laskevat myös Vesajärvi ja Suvitiellinen. Jumallahden itärantaan laskee vielä Kaakkolammi.


title: Alajärvi (Hämeenlinna)

text: Alajärven vedet laskevat pois järven kaakkoispäässä Valkamassa alkavalla Koskenjoella , joka laskee ensin Iso-Munakkaan kautta, sitten Välijoen nimisenä Pikku-Munakkaaseen, Jokilanjokena Suojärveen, Koskenjokena Viralanjärveen ja Kuotolanjärveen ja viimein Räikälänjokena Kernaalanjärveen, mistä Hiidenjoki saa alkuunsa. Tämä laskee lopuksi Vanajaveteen.


title: Alajärvi (Hämeenlinna)

text: Vuoden 1855−1856 Kalmbergin kartastossa järven länsirannoilla sijaitsivat Järvenkylä (), Uotila, Soinisen saarella oleva torppa, Sammonlahdella sijaitseva Kokon torppa ja järven itäpäässä Wälen talo. Peltoja ei rannoilla näkynyt ollenkaan, mutta sieltä oli monissa paikoissa raivattu niittyjä.


title: Alajärvi (Hämeenlinna)

text: Varhaisissa peruskartoissa on muutama paikannimi, joka on ajan saatossa muuttunut. Vuoden 1961 oli Kotsaari, joka muuttui seuraavassa vuoden 1976 kartassa Kotasaareksi. Vastaavalla tavalla on Kypäräsaari muuttunut Kiparasaareksi ja Jylhänsaari, Hirvonniemi ja Kokonniemi muuttuivat vuoden 1976 kartassa Jylhäksi, Hirvoksi ja Kokoksi.


title: Alajärvi (Hämeenlinna)

text: Eräiden paikkojen rantaviiva on muuttunut karttapainosten välillä. Tällaisia kohteita ovat esimerkiksi Nuottasaari, joka on myöhemmin maatunut tai rakennettu niemeksi. Kärkänmaanlahdessa ovat saaret kasvaneet tai lisäänyneet ja eräs saari on katkennut kahdeksi saareksi. Rydönkärki on kasvanut pituutta. Sekä Saunalahden että Variksenlahden saaret että Verkkosaari ja sen seuralaiset ovat suurempia kuin aiemmin.


title: Uusi Helsinki -kvartetti

text: Uusi Helsinki -kvartetti (UHK) on jousikvartetti, jossa soittavat Petri Aarnio ja Taija Angervo, viulu, Ilari Angervo, alttoviulu, sekä Tuomas Lehto, sello. Kvartetti perustettiin vuonna 1982, jolloin siinä soittivat Jan Söderblom ja Satu Sulkumäki, viulu, Ilari Angervo, alttoviulu, sekä Jan-Erik Gustafsson, sello. Kvartetti on palkittu kolmessa jousikvartettikilpailussa: Viitasaaren kvartettikilpailussa (1984), Concertino Praga -kilpailussa (1984) sekä Lontoon kansainvälisessä jousikvartettikilpailussa (1994). Kvartetti on esiintynyt Suomen lisäksi eri puolilla Eurooppaa sekä Japanissa, Australiassa, USA:ssa ja Israelissa. Konserttien lisäksi UHK on tehnyt useita levytyksiä ja radionauhoituksia.


title: Uusi Helsinki -kvartetti

text: Uusi Helsinki -kvartetti on perustanut konserttisarjan Jousikvartetit Ritarihuoneella.


title: Unilääkkeet

text: Unilääkkeet eli hypnootit ovat yksi maailman käytetyimmistä lääkeryhmistä. Suomessa käytetään unilääkkeitä enemmän kuin muualla Euroopassa. Bentsodiatsepiinia tai niiden johdannaisia sisältävät unilääkkeet eivät kuitenkaan tarjoa pysyvää ratkaisua unettomuuden hoitoon, koska ne menettävät yleensä tehonsa elimistön tottumisen seurauksena. Unilääkkeiden teho alkaa heiketä usein jo kuukauden käytön aikana. Yli 60-vuotiaiden unettomuutta ei suositella hoidettavaksi lääkeaineilla. Toisaalta vanhoilla henkilöillä käytetään usein nukahtamislääkkeitä vuosia, koska lopettaminen tuo enemmän haittaa kuin hyötyä.


title: Unilääkkeet

text: Unilääkkeitä ei voida pitää unettomuuden perushoitona, vaan niitä suositellaan vain tilapäiseen käyttöön (esimerkiksi korkeintaan 3–4 iltana viikossa, kunnes unettomuus korjaantuu). Unilääkkeiden jatkuvaan kuukausia kestävään käyttöön tulisi olla selvä syy. Kyseessä voi olla esimerkiksi niin sanotun idiopaattisen unettomuuden hoito. Oikea diagnoosi perustuu huolellisiin unilääketieteellisiin tutkimuksiin.


title: Unilääkkeet

text: Kaikilla unilääkkeillä voi olla haittavaikutuksia, esimerkiksi päiväaikaista väsymystä, muistihäiriöitä, sekavuutta ja aamuyön heräämistä. Hankalien unihäiriöiden hoito lievittää päiväaikaista oireilua varsin lyhyessä ajassa.


title: Unilääkkeet

text: Kaikkiin keskushermostoon vaikuttaviin lääkeryhmiin liittyy toleranssin kasvun lisäksi myös vieroitusoireiden riski. Esimerkiksi masennuslääkkeiden sivuvaikutukset ja vieroitusoireet ovat samankaltaisia kuin bentsodiatsepiineilla. Neuroleptien säännölliseen käyttöön tiedetään liittyvän lisäksi huomattavia terveyshaittoja ja -riskejä.


title: Unilääkkeet

text: Unilääkkeet aiheuttavat pitkäikaiskäytössä myös riippuvuutta, joka ilmenee käytön lopettamisen yhteydessä ilmaantuvina vieroitusoireina, kuten rebound-unettomuutena. Tällöin unihäiriö palaa takaisin aiempaa voimakkaampana.


title: Unilääkkeet

text: Jos uni- tai mielialalääkkeitä käytetään säännöllisesti raskauden aikana, on vaarana, että vastasyntyneellä ilmenee voimakkaita vieroitusoireita.


title: Unilääkkeet

text: Unilääkkeet luokitellaan lääketieteellisen puoliintumisajan mukaan lyhytvaikutteisiin nukahtamislääkkeisiin ja varsinaisiin unilääkkeisiin, joilla on pidempi puoliintumisaika.


title: Unilääkkeet

text: Äskettäin on hyväksytty uusi unilääke suvoreksantti (Belsomra, MSD), joka on oreksiinin estäjä. Suvoreksantin vaikutusmekanismi on uusi. Se estää aivoissa oreksiinireseptoreja (OX1R ja OX2R), jotka ylläpitävät valvetilaa. Lääke tulee käyttöön 5, 10, 15 ja 20 mg:n tabletteina, ja hoitosuosituksena on pienin mahdollinen potilaan tarvitsema lääkeannos.


title: Unilääkkeet

text: Klonatsepaami on erittäin pitkävaikutteinen bentsodiatsepiini. Myös se voi aiheuttaa muistihäiriöitä ja väsymystä. Klonatsepaami aiheuttaa helposti vaikean riippuvuuden. Klonatsepaamin liian nopea lopettaminen voi aiheuttaa hankalia vieroitusoireita.


title: Unilääkkeet

text: Tryptofaanin on eräissä tutkimuksissa osoitettu nopeuttavan nukahtamista ilman, että se heikentäisi unen laatua tai vähentäisi unen määrää, kuten useimpien muiden unilääkkeiden kohdalla tapahtuu. Tryptofaani on ihmiselle välttämätön aminohappo, jota tarvitaan muun muassa serotoniinin ja melatoniinin tuotantoon elimistössä.


title: Unilääkkeet

text: Melatoniinia voidaan käyttää unettomuuden tilapäiseen hoitoon. Se ei sovellu unihäiriöiden pysyväksi hoitomuodoksi, koska melatoniinin teho katoaa pitkäaikaiskäytössä. Pitkävaikutteinen melatoniini nopeuttaa nukahtamista kolmen kuukauden käytön jälkeen enää 10 prosentilla tutkittavista, ja kuuden kuukauden kuluttua kukaan ei enää hyödy melatoniinilisästä.Melatoniini nopeuttaa erään tutkimuksen mukaan unihäiriöstä kärsivien Asperger-lasten nukahtamista keskimäärin 18 minuutilla. Nukkumisen kokonaistehokkuus ei kuitenkaan parantunut merkitsevästi, koska melatoniini lisäsi myös yöunen katkonaisuutta. Lisäksi tuloksissa oli hyvin paljon yksilöllistä vaihtelua.


title: Unilääkkeet

text: Unettomuuden hoidossa käytetään myös yleisesti sedatiivisia eli väsyttävän tai rauhoittavan vaikutuksen omaavia masennuslääkkeitä (esimerkiksi mirtatsapiini) ja pieninä annoksina myös neurolepteja eli antipsykoottisia lääkkeitä (esimerkiksi ketiapiini), vaikka unettomuuden hoito ei olekaan edellä mainittujen lääkeryhmien virallisesti hyväksytty käyttöaihe. Masennuslääkkeet eivät sovellu pitkäaikaisen unettomuuden hoitoon, sillä ne menettävät tehoaan säännöllisesti käytettynä siten, että potilaat nukahtavat keskimäärin vain 7 minuuttia nopeammin kuin lumelääkkeen avulla. Ketiapiinilla saattaa olla tehoa primaarisen unettomuuden lyhytkestoisessa hoidossa. Psykoosilääkkeiden tehosta pitkäaikaisen unettomuuden hoidossa ei ole kuitenkaan olemassa tutkimusnäyttöä


title: Unilääkkeet

text: Suomessa ovat jotkut unettomat käyttäneet myös disykloveriinihydrokloridia (disykloveriini, disykloamiini, disyklamiini). Yleensä lääkettä on annettu nestemäisessä muodossa. Kyseessä on keskushermoston, lihasten ja sydämen kolinergisiä reseptoreja salpaava lääkeaine. Disykloveriinin haittoja ovat muun muassa muistihäiriöt, sydämen rytmihäiriöt, sekavuus, harhojen näkeminen, väsymys, lihasheikkous, hengityskatkokset, ummetus ja virtsaamishäiriöt. Disykloveriini rentouttaa lihaksia, ja uneton saattaa kokea sen myönteiseksi. Lääkkeen haitat ovat kuitenkin selvästi suuremmat kuin sen edut. Disykloveriinin kehittyy myös riippuvuutta. Usein disykloveriinin kanssa käytetään samanaikaisesti klonatsepaamia (kauppanimeltään "Rivatril").


title: Alakol

text: Alakol (, ) on laskujoeton suolainen järvi Kazakstanissa, 347 metrin korkeudessa. Se sijaitsee kapeassa laaksossa, joka yhdistää Kazakstanin ylängöt Luoteis-Kiinan aroalueisiin. Alakolin valuma-alue on 65 200 neliökilometriä ja se saa lisäksi ajoittain vettä Urdzhar-joesta, joka laskee järven pohjoispäähän. Järven suurin syvyys on 45 metriä, ja sen pinta-ala on 2 650 neliökilometriä.


title: Alakol

text: Järven pohjoispää on rehevöitynyt suoalueeksi, joka on lintujen suosima levähdys- ja pesimäpaikka. Suoranta on rauhoitettu luonnonsuojelualueeksi.


title: Askersund

text: Askersund on pienehkö kaupunki Ruotsissa, Örebron läänissä, Vättern-järven pohjoispuolella. Se on Askersundin kunnan keskustaajama. Kaupungin juuret ulottuvat 1300-luvulle saakka, mutta kaupunkioikeudet se sai vasta vuonna 1643. Sen asukasluku on noin 3 887, ja pinta-ala 2,78 km². Askersund on Euran kunnan ystävyyskaupunki.


title: Borgholm

text: Borgholm on kaupunki Kaakkois-Ruotsissa, Öölannin saarella Itämeressä. Se sai kaupunkioikeudet vuonna 1816, mutta oli tärkeä laivastotukikohta jo tätä ennen. Nykyään kaupunki on osa Borgholmin kuntaa.


title: Borgholm

text:
Borgholm oli myöhäiskeskiajalla Ruotsin merkittävin laivastotukikohta ja siellä on Ruotsin suurin rauniolinna, Borgholmin linna.
Ruotsin kuningasperheellä on aivan kaupungin lähellä kesäresidenssi Sollidenin linna.


title: Meta4

text: Meta4 on vuonna 2001 perustettu jousikvartetti. Alun perin Mäntän musiikkijuhlien festivaaliyhtyeeksi perustetun kvartetin toiminta vakiintui vuonna 2003. Kvartetin alkuperäisessä kokoonpanossa soittivat Antti Tikkanen ja Minna Pensola, viulu, Eriikka Nylund, alttoviulu sekä Tomas Djupsjöbacka, sello. Vuodesta 2006 kvartetin alttoviulistina on soittanut Atte Kilpeläinen.


title: Meta4

text: Kvartetin kansainvälinen ura käynnistyi Moskovassa vuonna 2004 järjestetyn Dmitri Šostakovitš -kilpailun voitolla sekä erikoispalkinnolla kilpailun parhaasta Šostakovitš-tulkinnasta. Vuonna 2007 Meta4 voitti Wienissä Joseph Haydn -kilpailun  ja sai myöhemmin samana vuonna opetus- ja kulttuuriministeriöltä Suomi-palkinnon  tunnustuksena kansainvälisestä menestyksestään. Meta4 toimi myös BBC:n New Generation Artistina vuosina 2008–2010  ja vuonna 2013 se sai Jenny ja Antti Wihurin rahaston tunnustuspalkinnon.  Meta4 konsertoi aktiivisesti Suomessa sekä eri puolilla maailmaa. Kotimaassa kvartetti on toiminut Oulunsalo Soi -musiikkijuhlien taiteellisena johtajana 2008–2011 ja vuodesta 2008 se on ollut Kuhmon Kamarimusiikki -festivaalin residenssikvartetti.


title: Meta4

text: Meta4 on opiskellut Eurooppalaisessa Kamarimusiikkiakatemiassa (ECMA)  ja sen merkittävimpiä opettajia ovat olleet Hatto Beyerle ja Johannes Meissl. Kvartetilta on ilmestynyt kolme albumia Hänssler Classicille: niistä ensimmäinen, vuonna 2009 julkaistu Haydnin Jousikvartetot op. 55, 1-3, palkittiin Echo Klassik -palkinnolla vuonna 2010  ja toinen, keväällä 2012 julkaistu Šostakovitšin Jousikvartetot 3, 4 ja 7 voitti YLE:n Vuoden levy 2012 -palkinnon  sekä Vuoden klassinen Emma -palkinnon. Lisäksi kvartetilta on ilmestynyt levyllinen Kaija Saariahon kamarimusiikkia (Ondine, 2013) sekä LP-levyllä Sibeliuksen jousikvartetto ‘Voces Intimae’ (Berliner Meister Schallplatten, 2013). Kvartetin uusin albumi, Bartókin Jousikvartetot 1 & 5 (Hänssler Classic), julkaistiin lokakuussa 2014.


title: Albano Laziale

text: Albano Laziale on runsaan 40 000 asukkaan kunta Italiassa, Laziossa, Albanovuorilla, Rooman eteläpuolella. Samalla alueella on useita historiallisia pikkukaupunkeja ja järviä, ja se on ollut roomalaisten suosimaa huvila-aluetta jo kahdentuhannen vuoden ajan.


title: Albano Laziale

text: Rooman olympialaisten soutukilpailut käytiin Albanossa.


title: Groove FM

text: Groove FM oli 1999 aloittanut Helsingissä ja Hyvinkäällä kuuluva radioasema, joka soitti rytmimusiikkia. Se soitti muun muassa soulia, funkia, bluesia ja jazzia. Lähetyksensä Groove FM aloitti Helsingissä, ja se kuului myöhemmin myös Turun, Tampereen, Lahden, Kuopion, Jyväskylän, Oulun ja Porin seuduilla. Kanavan ydinkohderyhmää olivat 25-44-vuotiaat naiset, ja sillä oli 63 000 viikkokuulijaa.


title: Groove FM

text: Groove FM:llä oli "erilaisen" radioaseman maine sen erikoistuessa afroamerikkalaiseen musiikkiin, mutta vähitellen se lisäsi tavanomaisen popin osuutta soittolistoissaan. Groove FM:n sisarkanavia olivat Radio Suomipop ja Metro Helsinki. Vuoden 2009 loppupuolella Groove teki kanavauudistuksen yhdessä kuuntelijoidensa kanssa, ja siitä alkaen kanavan musiikki keskittyi 1980-luvun soul- ja rytmimusiikkiin. Kanavalla soivat muun muassa seuraavat artistit: Bee Gees, Rick Astley, Boney M, ABBA ja Tina Turner.


title: Groove FM

text: Groove FM:n entisillä 6. marraskuuta 2013 taajuuksilla aloitti uusi, erityisesti sosiaalisen median aktiivikäyttäjille suunnattu radiokanava Loop. Groove FM siirtyi Helsingissä väliaikaiselle taajuudelle 92,2 MHz. 10. tammikuuta 2014 Groove FM otti käyttöönsä Radio Helsingin vanhat taajuudet, jotka ovat Helsingissä 88,6 MHz ja kaupungin pohjoispuolella 89,4 MHz. 10. toukokuuta 2016 Groove FM muuttui pelkäksi nettiradioksi, ja kanavan entiset fm-taajuudet siirtyivät uudelle Helmiradiolle.


title: Groove FM

text: Kanavan juontajina toimivat vuoden 2015 loppupuolelle saakka Minni Salminen, Mika Kankaanpää ja Kaisa Siirala.


title: Sátoraljaújhely

text: Sátoraljaújhely [] (, ) on kaupunki Unkarin Borsod-Abaúj-Zemplénin läänissä. Sátoraljaújhely sijaitsee Pohjois-Unkarissa lähellä Slovakian rajaa ja 82 kilometriä läänin pääkaupungista Miskolcista.


title: Sátoraljaújhely

text: Sátoraljaújhelyssa on 16 299 asukasta (2009) ja sen pinta-ala on 73,47 neliökilometriä. Kuningas Tapani V myönsi sille kaupunkioikeudet vuonna 1261. Samoihin aikoihin paikalle rakennettiin linna.


title: Sátoraljaújhely

text: Trianonin rauhassa vuonna 1920 viidesosa kaupungin väestöstä ja neljäsosa maa-alasta siirtyi osaksi Tšekkoslovakiaa.


title: Crust punk

text: Crust punk (usein vain crust) on anarcho-punkista ja hardcore punkista kehittynyt punk-musiikkityyli, johon on sekoitettu extreme metalia. Crust punk syntyi 1980-luvulla Britanniassa. Sanoitukset ovat usein synkkiä, pessimistisiä ja poliittisesti tai sosiaalisesti kantaa ottavia.


title: Crust punk

text: Crust punk on tyypillisesti nopeatempoista rääkyvällä ja huutavalla laululla varustettua rosoista hardcorea. Monet crust punk -yhtyeet ovat ottaneet mallia hardcore-yhtyeiltä, kuten Crassilta ja Dischargelta, sekä extreme metalin puolelta esimerkiksi Celtic Frostilta. Crust punkissa on usein myös elementtejä muista punktyyleistä, kuten post-punkista. Innoittajana post-punkin puolelta toimii pääasiassa Killing Joke. Ensimmäisiä crust punk -yhtyeitä olivat Doom, Amebix, Deviated Instinct, Nausea, Antisect, Hellbastard ja Extreme Noise Terror.


title: Crust punk

text: Crust punk on kehittynyt hardcore-punkista ja anarcho-punkista, johon on sekoitettu metallimusiikkia. Tempo on usein nopeaa. Kappaleet saattavat sisältää joskus myös puhdasta thrashcorea ja grindcorea. Tämän nopeuden lisäksi crust punk painottaa myös raskaisiin sekä välillä hitaihin elementteihin ja kappaleisiin sekoitetaan usein myös sludge metallia. Näin musiikista saadaan entistäkin erikoisempaa tai monipuolisempaa. Useiden crust punk -kappaleiden kitarasoolot kopioidaan muilta yhtyeiltä, kuten Aus-Rottenilta. Rumpuja soitetaan tyypillisesti nopeasti, D-beat-musiikin vaikutteita ja blast beatia käyttäen.


title: Crust punk

text: Laulu on usein kahden henkilön huutamaa (joskus mies ja nainen). Se on yleensä äänekästä tai möreää. Vaikutteita otetaan anarcho-punkista.


title: Crust punk

text: Sanoitukset ovat synkkiä, nihilistisiä ja poliittisesti kantaa ottavia. Crust punk -kappaleet kertovat useimmiten ydinsodasta, militarismista, eläinten oikeuksista, virkavallasta, epäkohdista/epäoikeudenmukaisuudesta, fasismista ja kansallissosialismista.


title: Crust punk

text: Crust punk syntyi 1980-luvun alulla englantilaisen anarcho-punk-liikkeen piirissä. Vuonna 1985 Amebix ja Antisect julkaisivat LP-levyn "Arise" ja singlen "Out from the Void". "Crust"-termi tuli tunnetusti Hellbastardin demosta "Ripper Crust" vuonna 1986. Yhtyeet aloittivat hardcore punkilla/metallilla ja päättivät sekoittaa muun muassa metallia eri punklajeihin, kuten anarcho-punkiin, hardcore punkiin ja aikaisempaan peace punkiin. Vaikka optimistinen ja idealistinen Crass olikin crust punkin innoittaja, crustit päättivät pysyä karulla puolella.


title: Crust punk

text: Musiikillisen tyylin innoittajana toimivat bristolilaiset Amebix ja Disorder. Amebixin musiikki oli hidasta, raskasta ja rosoisen kuuloista, Disorderin nopeaa, huonolaatuisesti äänitettyä ja meluisaa. Kappaleissa oli paljon thrash metalia ja Killing Joke -vaikutteita. Crust punk -yhtyeet ottivat myös paljon inspiraatiota 1980-luvun skandinaavisesta D-beat-tyylistä, jonka mukana tuli äänekkäämpi ja nopeampi musiikki sekä huutava laulu. Joskus kappaleissa saatettiin käyttää jopa blast beatia. Doom, Excrement of War, Electro Hippies ja Extreme Noise Terror olivat ensimmäisiä tunnettuja brittiläisiä crust-yhtyeitä. Extreme Noise Terror oli ottanut vaikutteita myös grindcoresta.


title: Crust punk

text: Yhdysvaltalaiset crust punk -yhtyeet tulivat New Yorkista 1980-luvulla, kuten esimerkiksi Nausea. Yhdysvaltalaiset elivät vallatuissa taloissa ja heillä oli niin sanottu oma hardcore-tyyli, New York hardcore, jonka oli kehittänyt Roger Miret Agnostic Front -yhtyeestä. Aikaisempi Neurosis oli myös ottanut vaikutteita Amebix-yhtyeeltä. Yhdysvaltojen tunnetuimmat crust-yhtyeet olivat Bostonista kotoisin oleva Disrupt, Etelä-Carolinasta kotoisin oleva Antischism ja Minneapolisista kotoisin oleva Destroy.


title: Crust punk

text: 1990-luvulla Pittsburghista kotoisin oleva Aus-Rotten otti vaikutteita aikaisemmalta D-beat-tyyliltä, johon myös The Pist kuului ja näin he saivat crust punkin tunnetummaksi maailmalla. Levy-yhtiöt Profane Existence ja Slap-A-Ham Records kiinnostuivat ja julkaisivat monia crust punk -levyjä. Slap-A-Hamilla kävivät vieraina muun muassa yhtyeet Man Is the Bastard ja Dropdead. Myös eteläamerikkalaiset levy-yhtiöt Prank Records ja CrimethInc olivat kiinnostuneita crustista. Tunnetuin eteläinen crust punk -yhtye oli His Hero Is Gone. 1990-luvulla crust punk kukoisti pohjoismaissa, varsinkin Ruotsissa. Driller Killer, Totalitär, Skitsystem, Wolfbrigade ja Disfear kuuluivat 1990-luvulla syntyneisiin ruotsalaisiin yhtyeisiin. Myös D-beat oli hyvin tunnettua Ruotsissa. Monet yhtyeet ottivat vaikutteita skandinaavisesta death metalista.


title: Crust punk

text: 2000-luvulla syntyi lisää suosittuja crust punk -yhtyeitä, kuten Iskra, Behind Enemy Lines, Extinction of Mankind, Hellshock ja Tragedy.


title: Crust punk

text: Industrial rock muodostautui mukaan crust punkiin, kun Amebix oli ottanut vaikutteita industrial rockia soittavalta Killing Jokelta. Crust punk -yhtye Nausean kappaleista löytyy vivahteita industrial rockista.


title: Crust punk

text: Crust punk toimii läheisesti grindcoren kanssa. Ensimmäiset grindcore-yhtyeet Napalm Death ja Extreme Noise Terror vaikuttivat vahvasti crust punkiin. Grindcoren ja crust punkin sekoitusta kutsutaan nimellä "crustgrind". Powerviolence on lähellä crustgrindiä. Tunnettuja powerviolence-yhtyeitä ovat esimerkiksi Man Is The Bastard, Capitalist Casualties, Hellnation ja Dropdead.


title: Crust punk

text: Crust punk -yhtyeet, kuten Amebix, ottivat vaikutteita aikaisimmilta black metal -yhtyeiltä, kuten Venomilta ja Celtic Frostilta. Black metal-yhtye Bathory taas otti vaikutteita crust punkilta ja metalilta. 1990-luvulla joidenkin crust punk-yhtyeiden kappaleissa oli selviä vaikutteita black metalista. Iskra sekoitti toisen aallon black metalia ja crust punkia toisiinsa. Iskra keksi tälle musiikkityylilleen oman nimen, ”blackened crust”. Pohjois-Carolinalainen Catharsis soitti myös blackened crustia. Japanilainen yhtye Gallhammer sekoitti myös crust punkia black metalliin. Norjalaiselta Darkthronelta löytyy crust punk -materiaalia.


title: Crust punk

text: Crust punk -muoti on kehittynyt perinteisestä punk-muodista, ja muotiin ovat vahvasti vaikuttaneet esimerkiksi yhtyeet Doom, Amebix ja Antisect. Tyypilliseen crust punk -muotiin kuuluvat mustat tai maastokuvioiset housut kangasmerkeillä (työhousut ovat suosittuja niiden kestävyyden takia), revityt t-paidat ja hupparit kangasmerkeillä, mustat niittiliivit ja takit, panosvyöt, erilaiset korut ja joskus vyölaukut. Kangasmerkit ovat usein poliittisia, myös yhtyeiden kangasmerkit. Vaatteet ovat pesemättömät. Dreadlocksit ovat suosittuja. Crustit joutuvat joskus ompelemaan vaatteensa löydetyllä tai halvalla ostetulla materiaalilla, kuten hammaslangalla. Lippalakit kangasmerkeillä ja rautaosilla ovat suosittuja. Housut ovat usein kyllästetty langalla, hampulla ja tekonahalla eläinten oikeuksien vuoksi.


title: Stig Wennerström

text: Stig Erik Constans Wennerström (22. elokuuta 1906 Tukholma – 22. maaliskuuta 2006 Danderyd) oli Ruotsin ilmavoimien eversti ja vakooja.


title: Stig Wennerström

text: Wennerström työskenteli 15 vuotta vakoojana Neuvostoliiton hyväksi. Aikaisemmin hän oli työskennellyt vakoojana Saksan laskuun, minkä venäläiset saivat selville ja pakottivat paljastumisen uhalla vakoilemaan jatkossa heidän hyväkseen. Wennerström, koodinimeltään "Örnen" (kotka), oli toinen kahdesta GRU:n korkean tason ruotsalaisvakoojasta. Toisen heistä, koodinimeltään "Getingen" (ampiainen), henkilöyttä ei ole saatu selville. Vuosina 1961−1962 Wennerström työskenteli Ruotsin ulkoministeriössä ilman selkeää tehtävänkuvaa.


title: Stig Wennerström

text: Wennerströmin neuvostoliittolaisena yhdysmiehenä oli aluksi ollut Neuvostoliiton Tukholman-sotilasasiamies Ivan Rybatšenko, sittemmin − hänen välittämiensä tietojen osoittauduttua Neuvostoliitolle erittäin arvokkaiksi − kenraali Lemenov, josta tuli hänen henkilökohtainen ystävänsä. Wennerströmin ilmoitettiin paljastaneen Neuvostoliitolle tietoja mm. Ruotsin ilmapuolustuksesta, puolueettomuuspolitiikasta, Ruotsin ja Yhdysvaltain suhteista sekä Yhdysvaltain lentoaseistuksesta. Neuvostoliitto oli ollut erityisen kiinnostunut Ruotsin lentokentistä, joita se arveli Yhdysvaltain pyrkivän hyödyntämään sotilaallisesti. Lisäksi Wennerströmin kerrottiin myöntäneen, että hän oli saavuttanut vakoojana niin huomattavan aseman, että hänelle oli myönnetty neuvostoliittolainen kenraalimajurin arvo, oikeus valita itse vakoilukohteensa ja vapaa käyttötili sekä vuonna 1960 kolme korkeaa neuvostoliittolaista kunniamerkkiä. Wennerström oli suorittanut vakoilunsa lähinnä valokuvaamalla salaisia asiakirjoja, jotka hän oli vienyt työpaikaltaan kotiinsa.


title: Stig Wennerström

text: Wennerström paljastui vuonna 1963 ja hänet tuomittiin seuraavana vuonna elinkautiseen vankeuteen, menettämään sotilasarvonsa sekä maksamaan Ruotsin valtiolle rikoksen tuottamana hyötynä 490 350 kruunua (silloin runsaat 300 000 Suomen markkaa). Wennerström ei ollut tuomiota julistettaessa läsnä oikeudessa, vaan tuomio lähetettiin hänelle kirjallisena Långholmenin vankilaan. Ennen tuomion julistamista Wennerström yritti tehdä vankilassa itsemurhan ottamalla suuren annoksen unilääkettä.


title: Stig Wennerström

text: Wennerströmin tapaus aiheutti Ruotsin valtiopäivillä syksyllä 1963 poliittisen myrskyn sen vuoksi, että hänen toimintansa katsottiin aiheuttaneen Ruotsin valtiolle miljardien kruunujen vahingot sekä vahingoittaneen vakavasti Ruotsin mainetta. Valtiopäivien jäsenistä muodostettiin puhemies Axel Strandin johtama kuusihenkinen tutkijaryhmä selvittämään hallituksen menettelyä Wennerströmin asiassa. Tutkijaryhmä julkisti raporttinsa keväällä 1964 ja kehotti valtiopäivien perustuslakivaliokunnan tekemään jatkotutkimuksia. Perustuslakivaliokunta päätyi antamaan entiselle ulkoministerille Östen Undénille moitteet sen vuoksi, ettei tämä ollut erottanut Wennerströmiä ulkoministeriön palveluksesta huolimatta siitä, että hänelle oli ilmoitettu Wennerströmiä koskeneista epäilyistä.


title: Stig Wennerström

text: Myöhemmin Wennerströmin saamaa tuomiota lievennettiin ja hänet vapautettiin syyskuun alussa 1974. ´Ruotsin hallituslähteistä kerrottiin syyksi Wennerströmin vapauttamiselle, että hän "ei ole enää turvallisuusriski eikä vaaraksi hallitukselle oltuaan eristettynä vankilassa kymmenen vuotta".


title: Stig Wennerström

text: Ruotsalaiselle "Året Runt" -lehdelle syksyllä 2003 antamassaan haastattelussa Wennerström sanoi, että hän ei kadu mitään elämässään ja että hän toimisi samoin uudestaan. Wennerström kuoli tukholmalaisessa sairaskodissa 99-vuotiaana.


title: BSD-demoni

text: BSD-demoni, lempinimeltään Beastie, on BSD-käyttöjärjestelmien maskotti, joka on nimetty taustalla ajettavien eli daemon-tyyppisten Unix-sovellusten mukaan. Hahmon kolmikärkinen keihäs symboloi daemon-sovellusten tapaa luoda lapsiprosesseja. BSD-demonin tekijänoikeudet omistaa BSD-kehittäjä Marshall Kirk McKusick. McKusick on antanut luvan käyttää Beastien hahmoa BSD:n yhteydessä "hyvän maun rajoissa". Laajamittaiselle kaupalliselle hyödyntämiselle hän edellyttää luvan pyytämistä etukäteen.


title: Puffy

text: Puffy on OpenBSD-käyttöjärjestelmän maskotti. Puffy on piikikäs pallokala, joka kuvaa OpenBSD-käyttöjärjestelmän kehittäjien mukaan käyttöjärjestelmän turvallisuutta. Puffy on myös monen OpenBSD:n alla toimivan projektin maskotti. Muun muassa OpenSSH, OpenNTPD, OpenCVS, OpenOSPFD ja OpenBGPD käyttävät sitä maskottinaan.


title: Stargate Atlantis

text: Stargate Atlantis on kanadalais-yhdysvaltalaisen "Tähtiportti"-televisiosarjan spin-off, jonka ensiesitys Yhdysvalloissa oli 16. heinäkuuta 2004. Sarjaa ei ole esitetty Suomessa. Sarjaa kuvattiin The Bridge Studiosissa Vancouverissa sekä eri puolilla Brittiläistä Kolumbiaa.


title: Stargate Atlantis

text: Stargate Atlantiksen viides ja viimeiseksi jäänyt tuotantokausi esitettiin Yhdysvalloissa 11. heinäkuuta 2008 – 9. helmikuuta 2009. Sen loputtua alettiin kuvata uutta sarjaa, "Stargate Universea", joka alkoi SCI FI:lla 2. lokakuuta 2009.


title: Stargate Atlantis

text: Alun perin "Stargate Atlantiksen" tarkoitus oli olla jatkoa "Tähtiportille", mutta molemmat sarjat jäivät elämään rinnakkain kolmen vuoden ajaksi, kun "Tähtiportin" tuotantoa jatkettiin. "Tähtiportin" tuotanto päättyi 10. tuotantokauden jälkeen 2006. "Stargate Atlantiksen" tuotanto jatkui tästä vielä kaksi kautta ja päättyi vuonna 2008. Sarjan oli tarkoitus päättyä elokuvaan, mutta tuotantoyhtiö MGM peruutti elokuvan tuotannon 2011.


title: Stargate Atlantis

text: Sarjan tapahtumat ovat jatkoa "Tähtiportti"-sarjan seitsemännen kauden päätösjaksolle "Kadonnut kaupunki" ("Lost City"), jossa Tähtiportin henkilökunta lähettää Atlantis-retkikunnan tutkimaan Atlantiksen kadonnutta kaupunkia, jonka muinaiset ovat rakentaneet.


title: Stargate Atlantis

text: Retkikunta saapuu Pegasus-galaksiin tietäen, että kotiinpaluu ei välttämättä ole mahdollista. Pegasuksessa he kohtaavat uuden vaarallisen vihollisen, wraithit.


title: Edvard Kardelj-Sperans

text: Edvard Kardelj-Sperans (27. tammikuuta 1910 Ljubljana, Slovenia, Itävalta-Unkari – 10. helmikuuta 1979 Ljubljana, Jugoslavia) oli jugoslavialainen kommunistipoliitikko, valtiomies, Jugoslavian ulkoministeri 1948–1953, kirjailija. Kansallisuudeltaan hän oli sloveeni. Häntä pidetään Jugoslavian omintakeisen kommunismin keskeisenä teoreetikkona.


title: Edvard Kardelj-Sperans

text: Kardelj syntyi Ljubljanassa, Sloveniassa, Itävalta-Unkarissa. Hän toimi laittomassa kommunistipuolueessa, ja oli tämän vuoksi ollut vangittuna 1930-luvulla. Toisen maailmansodan hän toimi partisaanijoukoissa. Hän oli yksi merkittävimmistä kommunistisen idelogian teoreetikoista Josip Broz Titon hallituksessa Jugoslaviassa. Hän toimi Jugoslavian sotilasjärjestössä KOS. Hän myös johti Jugoslavian neuvotteluja Stalinin kanssa 1940-luvun lopulla ja oli vaikuttamassa Jugoslavian irrottautumiseen Neuvostoliiton valtapiiristä.


title: Edvard Kardelj-Sperans

text: Hän toimi myös YK:ssa ja Pariisin rauhankokouksessa 1946 Jugoslavian ulkoministerinä. Hänen merkittävimpiä kirjojaan olivat "Slovenian kansallisuuskysymysten kehittäminen" (1939) ja "Vaihtoehtoinen kommunistiohjelma" vuonna 1958, joka huononsi uudelleen suhteita Neuvostoliittoon. Kardeljin oli osasyyllinen puoluetoveri Aleksandar Rankovicin kukistumiseen vuonna 1966. Kardelj kuoli Ljubjanassa. Kardelj oli Tiede- ja taideakatemian jäsen (SAZO) ja oli virallisesti kunnioitettu kansallissankari. Plocen rannikkokaupunki eteläisessä Kroatiassa oli uudelleen nimetty Kardeljoksi hänen kunniakseen vuosina 1950–1954 ja 1980–1990.


title: Necromunda

text: Necromunda on Games Workshopin tuottama miniatyyripeli. Peli sijoittuu Warhammer 40,000 -pelistä tuttuun, kaukaisen tulevaisuuden synkkään maailmaan. Necromunda-pelissä kaksi pelaajaa ohjaavat jengejä, jotka taistelevat kaoottisen slummin harvalukuisista resursseista. Peli julkaistiin vuonna 1997 ja sen säännöt muistuttavat pitkälti Warhammer 40,000:n toisen laitoksen taistelusysteemiä. Vuonna 2003 peli julkaistiin uudelleenkuvitettuna nimellä Necromunda Underhive. Sääntömuutoksia kahden laitoksen välillä ei ole.


title: Necromunda

text: Necromunda on ihmisten asuttama planeetta, jossa tuhansien vuosien aikana luonnonvarojen väärinkäyttö ja ympäristön saastuttaminen on muuttanut planeetan myrkylliseksi autiomaaksi. Ihmiset asuvat kaupungeissa, joita kutsutaan nimellä "hive", joissa kekomaisessa rakennelmassa asuu miljoonia ihmisiä jaoteltuina varakkuutensa mukaan. Suurin Necromundan kaupungeista on 16 kilometrin korkeuteen nouseva "Hive Primus".


title: Necromunda

text: Hive Primuksen huipulla, saastepilvien yläpuolella ilmakehän yläosissa asuu rikkain aristokraatti, joka hallitsee planeetan rikkauksia ja kaikkia yhteyksiä planeetan ulkopuolelle. Muut asukkaat asuvat kaupungin suuressa keskiosassa, "Hive City"ssä, ja suurin osa työskentelee tehtaissa, jotka tuottavat valtavia rikkauksia ylhäällä asuville aatelissuvuille.


title: Necromunda

text: Kaupungin alla alkaa uusi maailma. Vuosituhanten saatossa kaupunkia on rakennettu ylöspäin ja vanhat kerrokset ovat romahtaneet, kärsineet ylhäältäpäin valuvista saasteista tai ovat muuten vain joutuneet työläisten ja keskiluokan hylkäämiksi näiden muuttaessa paremmille asuinsijoille. Laajaa, kaupungin alla sijaitsevaa hylättyä aluetta kutsutaan nimellä "underhive." Se on epätoivoisten ihmisten, mutanttien ja tuntemattomien hirviöiden koti.


title: Necromunda

text:
Hive Primuksen asukkaat kuuluvat sukuihin eli huoneisiin, jotka jaotellaan aatelishuoneisiin ja Hive Cityn huoneisiin. Kaiken muun yläpuolella on "Helmawr"in aatelishuone, joka on vahvin aatelishuoneista ja hallitsee Hive Primusta. Muut aatelishuoneet/suvut, "Greim", "Ulanti", "Ty", "Ran Lo", "Catallus" ja "Ko’iron" taistelevat Helmawrin suosiosta ja tekevät kaikkensa tullakseen rikkaammiksi kuin muut huoneet/suvut.
Hive City on jaettu kuuteen osaan, jota kutakin kutsutaan omaksi huoneekseen. Huoneet toimivat itsenäisesti ja tavallisesti eristettynä toisistaan, valmistaen tehtaissaan ja kaivoksissaan monenlaisia tuotteita. Tuotteet myydään aatelishuoneille, jotka myyvät ne edelleen toisiin Necromundan kaupunkeihin tai toisiin maailmoihin. Kaikkien huoneiden välillä vallitsee ankara kilpailu parhaista kauppasopimuksista. Aatelishuoneet taistelevat keskenään parhaista tuotteista ja muut huoneet kilpailevat keskenään tuotteiden myynnistä.
Vuosituhanten kuluessa Hive Cityn huoneet ovat kulttuurellisesti erottuneet toisistaan. Kukin huone on ylpeä omista tavoistaan ja ylenkatsoo muita huoneita. Tästä ja kauppasopimuksien ympärillä käydystä kilpailusta huolimatta elämä hive cityssä on tavallisesti rauhallista ja aseelliset konfliktit ovat äärimmäisen harvinaisia.Varsinaisen kaupungin alla oleva, mittaamattoman suuri Underhive on alue, joka on myrkyllisyydestään ja vaarallisuudestaan huolimatta kaikkien huoneiden kiinnostuksen kohteena. Tuntemattomat rikkaudet, arvokkaat mineraalit ja kadonneet teknologiat odottavat hakijaansa tappavissa tunneleissa, romukasoissa, lammissa ja unohtuneissa kaupungeissa. Asuinolosuhteiltaan Underhive on vertaansa vailla vaarallisuudessaan: myrkylliset kaasut, alituinen romahtamisen vaara ja vaaralliset asukkaat, sekä ihmiset että oudot hirviöt, karkottavat kaikki kynnelle kykenevät ihmiset korkeammalle, turvallisimmille Hive Cityn alueille. Underhiveen jäävät vain lainsuojattomat ja muut, joilla ei ole paluuta Hive Cityyn.


title: Necromunda

text: Suuri osa Underhiven asukkaista tunnustaa edelleen jotain Hive Cityn huonetta. Välienselvittelyt huoneiden välillä ovat tavallisempia Underhivessä kuin rauhallisessa Hive Cityssä. Syy taisteluun voi olla parempien asuinsijojen valloittaminen, toisen huoneen aarteiden varastaminen tai jo pelkästään ruuan ja puhtaan hengitysilman hankkiminen.


title: Necromunda

text:
Necromundan ydin on kampanjapeli, jossa kaksi tai useampaa pelaajaa pelaa useita kaksintaisteluita jengiensä välillä. Taisteluiden välissä jengi voi saada itselleen uusia elinalueita, jotka kasvattavat jengin resursseja. Jengin varustelua ja kokoonpanoa voi parannella mahdollisuuksien mukaan yhteenottojen välillä ja hengissä selvinneet jengiläiset saavat uusia ominaisuuksia kehittäen taitojaan.
Kiinteän pelilaudan sijaan peliä pelataan muiden Games Workshopin pelien tapaan pöydällä, jolle on aseteltu teemaan sopivia rakennuksia, ajoneuvoja, siltoja, jätekasoja ja muuta maastoa. Toisin kuin tavallisesti kaksiulotteisissa Warhammer-peleissä Necromundan pelialustan tulisi olla mahdollsimman monipuolinen, sisältäen paljon korkeuseroja ja yksityiskohtia. Necromundan säännöt mahdollistavat monipuolisen maaston hyväksikäytön.
Ennen kampanjaa pelaajat rakentavat itselleen jengin. Jengissä on kolmesta pariin kymmeneen jäsentä, joista pelaajalla on oltava kustakin jengiläisen tyyppiä ja varusteita vastaava miniatyyri.Konvertointi eli kaupasta ostettavien miniatyyrien muokkaaminen omaan makuun ja tarkoitukseen sopivaksi on tavallista Necromundassa. Jengin verrattain pieni koko mahdollistaa upeat konvertoinnit ja oman jengin teemoittamisen haluamansa näköiseksi.
Pelaajat sopivat pistemäärästä, jolla voi ostaa jengiinsä jengiläisiä, aseita ja varusteita. Myöhemmin jengiin voi lisätä jäseniä ja varustelua käytettävissä olevien varojen mukaan.
Taistelun tavoitteet voidaan arpoa tai sopia. Kohtaaminen alkaa kummankin pelaajan asettaessa jengiläisensä pelipöydälle. Aloitusvuoron arpomisen jälkeen pelaajat siirtävät, ampuvat ja lähitaistelevat jengillään vuorotellen. Pelaamiseen liittyy välimatkojen mittaaminen tuumamitalla ja noppien heittely. Peli päättyy, kun toinen jengeistä saavuttaa ennaltamäärätyn tavoitteen tai luovuttaa. Tavallinen taistelun kesto on viidestätoista minuutista tuntiin, jonka jälkeen pelaajat selvittävät taistelun tuloksen, poistavat kuolleet tai vangitut jengiläiset kokoonpanostaan, lisäävät vanhoille jengiläisille vammoja tai kokemuksen tuomia taitoja ja valmistautuvat uuteen kohtaamiseen.


title: Necromunda

text: Necromundan julkaisemista suunniteltiin aluksi nimellä Necromunda: Confrontation, joka olisi muistuttanut roolipeliä lautapelin sijaan. White Dwarf julkaisi muutamia artikkeleita ja sääntöjä peliin ennen Necromundan ensimmäisen laitoksen sääntökirjan julkaisua. Necromunda: Confrontationin viralliset säännöt ja epäviralliset lisäosat on toteutettu Rpg.netin wikiprojektina.


title: Necromunda

text: Necromundan pelaamiseen tarvitaan sääntökirja, miniatyyrejä ja maastoa. Maasto tehdään tavallisesti itse kotoa löytyvistä tarvikkeista. Miniatyyrejä voi tehdä itse tai niitä voi ostaa. Specialist Games tuottaa virallisia 28 mm (1:65) kokoisia miniatyyrejä Necromundaan, jotka on itse koottava ja maalattava ennen peliä. Pelin luonteen vuoksi miniatyyrien tekeminen itse on usein välttämätöntä, sillä kaikista sääntöjen sallimista jengiläisen ja varustelun yhdistelmistä ei ole virallista miniatyyria.


title: Necromunda

text: Sääntökirjaa myydään pelikaupoissa, mutta sen voi myös ladata ilmaiseksi Specialist Gamesin kotisivulta.


title: Necromunda

text: Specialist Gamesin julkaisema Fanatic sisältää kuukausittain materiaalia Necromundaan. Aiemmin ovat ilmestyneet yksinomaan Necromundaan keskittyneet lehdet Gang War ja Necromunda Magazine.


title: Israelin parlamenttivaalit 2006

text: Israelin parlamenttivaalit 2006 pidettiin Israelissa 28. maaliskuuta 2006. Vaaleissa valittiin 120 edustajaa 17. Israelin parlamenttiin eli knessetiin. Vaalit pidettiin ennenaikaisina pääministeri Ariel Sharonin ja työväenpuolueen uuden johtajan Amir Peretzin ennen Sharonin sairastumista tekemän sopimuksen mukaisesti.


title: Israelin parlamenttivaalit 2006

text: Vaalien äänestysvilkkaus oli ennätyksellisen alhainen, 63 prosenttia. Vaalivoittajaksi nousi Sharonin perustama ja hänen sairautensa vuoksi virkaatekevän pääministerin Ehud Olmertin johtama Kadima-puolue, joka sai 29 paikkaa. Työväenpuolue "Ha'Avoda" menestyi kohtuullisesti ja sai 19 paikkaa. Murskatappion kärsi entisen pääministerin Benjamin Netanjahun johtama aiempi valtapuolue Likud, Sharonin ja Olmertin entinen puolue; se sai vain 12 paikkaa. Lopullisissa tuloksissa Likud pääsi tasoihin ortodoksijuutalaisten kanssa ja ohitti vain täpärästi uuden nationalistisen puolueen. Yllättävän hyvin menestyi myös vastaperustettu "Eläkeläisten puolue".


title: Israelin parlamenttivaalit 2006

text: Ennenaikaiset parlamenttivaalit seurasivat talven 2005–2006 muutosta Israelin poliittisessa kartassa. Vuoden 2003 vaalit oli ylivoimaisesti voittanut Sharonin johtama Likud saaden 38 paikkaa, kun taas Amram Mitznan johtama työväenpuolue kärsi suuren tappion jääden 19 paikkaan. Likud muodosti hallituksen tukenaan poikkeuksellisen hyvin 15 paikallaan pärjännyt liberaalipuolue "Shinui". Työväenpuolue valitsi uudeksi johtajakseen entisen pääministerin Shimon Peresin. Sharonin hallitusta tuki aluksi myös äärioikeisto, mutta seuraavina vuosina hallitus lähti melkoisesti poikkeamaan Likudin ja Israelin oikeiston perinteiseltä linjalta. Tästä seurasi, että Sharon menetti äärioikeiston tuen, mutta Peresin johdolla työväenpuolue Ha'Avoda tuli mukaan hallitukseen, jolla näin oli jälleen enemmistön tuki.


title: Israelin parlamenttivaalit 2006

text: Sharon käänsi kelkkansa eräissä Israelin sisäpolitiikan kynnyskysymyksissä, tärkeimpänä niistä Gazan kaistan juutalaissiirtokuntien kohtalo. Israelin oikeisto oli jo pitkään, erityisesti Netanjahun johdolla, ajanut juutalaisten siirtolaisten asuttamista Israelin miehittämille palestiinalaisalueille Jordan-joen Länsirannalle ja Gazaan, mutta vuonna 2005 Sharonin hallitus evakuoi Gazan siirtokunnat. Tämä aiheutti katkeria sisäisiä riitoja Likud-puolueessa, ja puoluejohtaja Sharonia vaadittiin eroamaan.


title: Israelin parlamenttivaalit 2006

text: Pian kävi selväksi, että kovan linjan likudlaiset eivät ikinä antaisi Sharonille ja puolueen maltillisemmalle siivelle anteeksi perääntymistä palestiinalaisasioissa. Marraskuussa 2005 Sharon ilmoitti perustavansa uuden keskustalaisen puolueen nimeltä Kadima, ja sai taakseen merkittävän vähemmistön Likudista, joka näin hajosi kahtia. Samassa kuussa Shimon Peres jätti työväenpuolueen johdon, jossa virassa häntä seurasi sosiaalidemokraatteja lähellä oleva Amir Peretz, ja pian tämän jälkeen Peres liittyi Kadimaan. Yhtäkkiä Israelissa oli siirrytty perinteisestä kahden suuren puolueen järjestelmästä tilanteeseen, jossa kolmella puolueella on realistiset mahdollisuudet tulla suurimmaksi.


title: Israelin parlamenttivaalit 2006

text: Puoluekartalla tapahtui muutenkin, sillä jo aiemmin hallituksen jättänyt Shinui hajosi sisäisiin riitoihinsa, ja puolueesta eronneet perustivat uuden "Hetz"-puolueen. Työväenpuolue Ha'Avoda alkoi muuttaa linjaansa vasemmistolaisemmaksi, ja eri puolueiden keskustalaisia alkoi ilmaantua Kadiman tukijoiksi. Sen sijaan äärioikeisto ja toisaalla ortodoksijuutalaisten puolueet säilyivät suhteellisen vakaina.


title: Israelin parlamenttivaalit 2006

text: Sharon ja Peretz sopivat uusista vaaleista, jotka pidettäisiin keväällä. 4. tammikuuta 2006 Ariel Sharon sai vaikean aivoverenvuodon ja joutui sairaalaan; pääministerin oikeudet siirtyivät varapääministeri Ehud Olmertille, josta tuli myös virkaatekevä Kadiman johtaja. Sharonin sairauden jatkuessa ja hänen ollessaan edelleen tiedottomassa tilassa ei hän myöskään päässyt mukaan puolueensa parlamenttivaaliehdokkaiden listalle. Näin Olmertista tuli puolueen pääministeriehdokas.


title: Israelin parlamenttivaalit 2006

text: Alkuvuoden mielipidemittaukset lupasivat Kadimalle suurehkoa voittoa osoittaen israelilaisten enemmistön olevan tyytyväisen hallituksen siihenastiseen politiikkaan. Työväenpuolueen tulokseksi ennustettiin pienehköä tappiota ja toiseksi suurimman puolueen asemaa hieman edellä selvän tappion kärsivää Likudia. Maaliskuussa juuri ennen vaaleja Kadiman johtoasema oli supistunut, mutta silti edelleen selvä.


title: Israelin parlamenttivaalit 2006

text: Israelin parlamentin knessetin jäsenet valitaan puolueiden pitkiltä listoilta suhteellisessa vaalissa, jossa koko maa on yhtenä vaalipiirinä. Ehdokkaiden järjestys listojen sisällä määrätään puolueiden sisäisissä esivaaleissa. Parlamenttiin valitaan d'Hondtin menetelmää käyttäen 120 ehdokasta, joilla on suurin vertausluku. Puolueen täytyy kuitenkin edustajia saadakseen ylittää äänikynnys, joka on 2%, pienempi kuin useimmissa äänikynnystä käyttävissä maissa.


title: Israelin parlamenttivaalit 2006

text: Vaalipäivän jälkeen annettiin ennakkotieto, kun noin 99% äänistä oli laskettu. Ennakkotieto poikkesi lopullisista tuloksista, ja sen mukaan paikkamäärät olisivat olleet seuraavat:


title: Israelin parlamenttivaalit 2006

text: Puolue ja sen saamat paikat knessetiin:


title: Israelin parlamenttivaalit 2006

text: Yhteensä 120 paikkaa, äänestäneitä 63% äänioikeutetuista.


title: Israelin parlamenttivaalit 2006

text: Tarkistuslaskennan jälkeen 3. huhtikuuta julkaistuissa lopullisissa tuloksissa useiden puolueiden paikkamäärät olivat hieman muuttuneet:


title: Israelin parlamenttivaalit 2006

text: Vaalien 2 % äänikynnys tarkoitti siten 62 741 ääntä, joka puolueen täytyi saavuttaa saadakseen paikkoja. Lähimmäksi äänikynnystä pääsi Vihreä puolue, joka sai noin 1,5 % äänisaaliin. Kokonaan knessetin ulkopuolelle jäi muiden muassa edellisten vaalien kolmonen Shinui, sekä myös siitä eronut Hetz, joiden molempien äänimäärä jäi vain muutamaan tuhanteen.


title: Israelin parlamenttivaalit 2006

text: Huolimatta odotettua vaisummasta tuloksesta vaalit olivat voitto Kadimalle. Työväenpuolue saavutti torjuntavoiton Likudin ollessa selkeä häviäjä. Yllättäjiä olivat erilaiset pienet puolueet, joiden menestys pirstoutti puoluekenttää entisestään.


title: Israelin parlamenttivaalit 2006

text: Kuten odotettua, suurin puolue Kadima on hallituksenmuodostajan roolissa. On lähes varmaa, että se pyrkii toteuttamaan hallitusyhteistyön Työväenpuolueen kanssa, sillä molemmilla on paljon yhteisiä tavoitteita tämän hetken tilanteessa. Olmert on myös ilmoittanut tulevansa hyvin toimeen puoluejohtaja Peretzin kanssa. Yhdessä Kadimalla ja Avodalla on uudessa parlamentissa 48 paikkaa, mikä vastaa 40% vähemmistöä, jonka pohjalle on hyvä lähteä rakentamaan enemmistöhallitusta kooten mukaan pieniä tukipuolueita.


title: Israelin parlamenttivaalit 2006

text: Todennäköisin hallituskumppani kahden suuren hallitukselle on vasemmistopuolue Meretz, joka sekulaarisena puolueena soveltuu hyvin tueksi uskonnon korostamista juuri nyt välttäville pääpuolueille. Toinen hyvinkin mahdollinen liittolainen on eläkeläisten puolue, joka ei vastusta Kadiman ja Avodan tavoitteita. Yhdessä näillä neljällä olisi tasan puolet knessetin paikoista, mikä ei vielä riitä turvalliseen enemmistöön.


title: Israelin parlamenttivaalit 2006

text: Kolmesta arabipuolueesta Ra'am tai Balad eivät ole hallituskelpoisia, mutta sen sijaan kommunistinen ja myös joidenkin juutalaisten tukema Hadash voisi tietyssä tilanteessa olla. Luultavampaa kuitenkin on, että hallitus hakee ennemmin tukea molemmilta tai ainakin toiselta ääriortodoksiselta uskonnolliselta puolueelta. Näistä sefardien Shas on selvästi oikeistolainen, mutta saattaisi silti tukea hallituksen politiikkaa, kun taas aškenasien Jahudat Tora eli Toorajuutalainen puolue ei ole edes sionistinen, ja haredit tukevat melko varmasti hallitusta.


title: Israelin parlamenttivaalit 2006

text: Ne puolueet, joita hallitus ei mitä luultavimmin saa taakseen, ovat parin pienen arabipuolueen lisäksi juutalaisia, siirtokuntien pitämistä Israelilla kannattavia puolueita. Nämä ovat Netanjahun johdolla yhä enemmän oikealle suuntaava Likud, pääasiassa siirtokuntalaisten kannattama Ihud Leumi – Mafdal eli Kansallinen uskontopuolue, sekä uusi äärioikeistolainen venäläissiirtolaisten puolue Jisrael Beitenu. Näillä kolmella oikeistopuolueella on takanaan kuitenkin vain runsas neljännes paikoista, eivätkä ne kykene ilman muiden puolueiden apua estämään tulevan hallituksen toimintaa.


title: Israelin parlamenttivaalit 2006

text: Ehud Olmert on vaalien jälkeenkin vielä jonkin aikaa vain virkaatekevä pääministeri, sillä Ariel Sharon julistetaan kykenemättömäksi hoitamaan virkaansa vasta, kun sata päivää on kulunut hänen joutumisestaan koomaan. Tämä tapahtuu 14. huhtikuuta, jonka jälkeen Olmert on virallisesti pääministeri.


title: Bean – äärimmäinen katastrofielokuva

text: Bean – äärimmäinen katastrofielokuva on vuonna 1997 ensi-iltansa saanut brittiläinen komediaelokuva. Elokuvan ovat käsikirjoittaneet Rowan Atkinson, Richard Curtis ja Robin Driscoll sekä ohjannut Mel Smith.


title: Bean – äärimmäinen katastrofielokuva

text: Elokuvan päähenkilönä on Rowan Atkinsonin näyttelemä Mr. Bean, joka on aiemmin esiintynyt komediasarjassa "Nolojen tilanteiden mies". "Bean – äärimmäinen katastrofielokuva" on Mr. Beanin ensimmäinen kokoillan elokuva, ja sen jatko-osa (ei ilmeisesti suora) on "Mr. Bean lomailee".


title: Bean – äärimmäinen katastrofielokuva

text:
Elokuvan tapahtumat saavat alkunsa siitä, kun taidemuseon työntekijäksi palkattu Mr. Bean lähetetään Yhdysvaltoihin pitämään puhe tilaisuuteen, jossa James Whistlerin maalaus "Whistlerin äiti" julkistetaan yleisölle.
Yhdysvalloissa Bean otetaan vastaan kokeneena taiteen asiantuntijana. Hän tapaa museon kuraattorin nimeltä David (Peter MacNicol) ja muuttaa asumaan tilapäisesti tämän luokse. Davidin vaimo ja hänen kaksi lastaan eivät pidä Beanista, vaan muuttavat isoäitinsä luokse siksi aikaa, kunnes Bean on lähtenyt.


title: Bean – äärimmäinen katastrofielokuva

text: Kun Bean jätetään taidemuseolla "Taiteilijan äidin" kanssa hetken ajaksi samaan huoneeseen, hän aivastaa vahingossa taulua päin. Yrittäessään pyyhkiä aivastuksen jälkeä nenäliinalla hän tulee sotkeneeksi taulun maaleja. Bean kiidättää taulun nopeasti huoneeseen jossa säilytetään maaleja ja puhdistusvälineitä ja yrittää puhdistaa maalauksen tinnerillä. Hän luulee jo onnistuneensa, kunnes huomaa, että lian lisäksi myös maalauksen maalit ovat liukenemassa tinneriin. Hän hankaa taulua nenäliinallaan epätoivoissaan niin kauan, kunnes "taiteilijan äidin" pään kohdalla on pelkkä suttuinen ja harmaa läikkä. Hän palauttaa taulun alkuperäiseen huoneeseensa. Kun David palaa, hän huomaa, ettei taulu ole paikallaan seinällä ja kysyy mr. Beanilta, mihin tämä on pannut sen. Kun Bean vetää kankaan pois taulun päältä, David alkaa huutaa nähdessään, että Bean on tuhonnut taulun ja piirtänyt vielä "taiteilijan äidin" kasvojen kohdalle karikatyyrin hiuksettomasta vanhasta naisesta. Taulu palautetaan alkuperäiselle paikalleen, ja Bean ja David poistuvat galleriasta.


title: Bean – äärimmäinen katastrofielokuva

text: Bean ratkaisee tilanteen tunkeutumalla taidegallerian tiloihin keskellä yötä ja korvaamalla alkuperäisen maalauksen värittömällä kynsilakalla ja kananmunalla sivellyllä julisteella. Ennen sitä hän on hoidellut tieltään museon yövartijan sekoittamalla ulostuslääkettä hänen kahviinsa ja pitänyt huolen siitä, että vartija on niin keskittynyt käymälään pääsemiseen, ettei huomaa häntä, koska Bean on hetkeä aiemmin vaihtanut talon avainten paikkaa. Seuraavana päivänä Bean pitää puheensa taidemuseossa ilman, että kukaan huomaa tätä huijausta ja David on hyvin helpottunut.


title: Bean – äärimmäinen katastrofielokuva

text: Pian tämän jälkeen Davidin tytär Jennifer joutuu moottoripyöräonnettomuuteen ja joutuu tajuttomana sairaalaan. Beania luullaan erehdyksessä lääkäriksi ja hän herättää Davidin tyttären tämän syvästä kooman kaltaisesta unesta. Kiitollisena Davidin vaimo leppyy Beanille ja tämä saa asua perheen luona ylimääräisen viikon. Palattuaan kotiin Bean käpertyy nukkumaan omaan vuoteeseensa Teddynsä kanssa, oikean "Whistlerin äidin" riippuessa hänen huoneensa seinällä.


title: Panhelleeniset kisat

text: Panhelleeniset kisat () eli yleiskreikkalaiset kisat oli yhteisnimitys neljälle antiikin Kreikassa järjestetylle suurelle urheilutapahtumalle. Kisat olivat Olympian kisat, Isthmian kisat, Nemean kisat ja Python kisat. Näitä neljää kisaa järjestettiin joko joka toinen tai joka neljäs vuosi niin, että joka vuosi oli yhdet tai kahdet kisat. Kaikki kisat oli omistettu jollekin jumalalle, ja ne pidettiin tälle omistetun pyhäkköalueen yhteydessä olleilla urheilupaikoilla. Näin ne olivat samalla uskonnollisia juhlia.


title: Panhelleeniset kisat

text: Panhelleeniset kisat yhdessä voidaan nähdä nykyaikaisten olympialaisten edeltäjinä.


title: Panhelleeniset kisat

text: Panhelleeniset kisat järjestettiin neljän vuoden syklissä, jota kutsuttiin "olympiadiksi", joka oli yksi tavoista joilla kreikkalaiset mittasivat aikaa. Olympian kisat olivat lähtöpiste, josta alkoi syklin ensimmäinen vuosi. Nemean ja Isthmian kisat järjestettiin kummatkin toisena vuonna, mutta eri kuukausina. Python kisat järjestettiin kolmantena vuonna, ja Nemean ja Isthmian kisat jälleen neljäntenä vuonna. Koska antiikin kreikkalaisissa kalentereissa uusi vuosi alkoi yleensä kesällä, nykyisen kalenterin mukaan laskettuna Nemean ja Isthmian kisat ovat kuitenkin eri vuosina, ja Isthmian kisat ja Python kisat puolestaan samana vuonna. Neljän vuoden kuluttua alkoi uusi sykli jälleen Olympian kisoilla. Kisat järjestettiin näin siksi, että samat urheilijat voisivat osallistua kaikkiin kisoihin.


title: Panhelleeniset kisat

text: Arvostetuimpina kisoina pidettiin Olympian kisoja, toiseksi arvostetuimmat olivat puolestaan Python kisat.


title: Panhelleeniset kisat

text: Olympian kisojen kirjoitettu historia alkaa vuonna 776 eaa., mutta ne perustettiin mahdollisesti jo vuosisatoja aikaisemmin. Muut panhelleeniset kisat perustettiin 500-luvulla eaa. Ensimmäiset Python kisat pidettiin noin vuonna 591/590 tai 586/585 eaa. Isthmian kisat saivat alkunsa noin vuonna 582–572 eaa. Nemean kisoja, jotka olivat kisoista nuorimmat, tiedetään järjestetyn vuodesta 573 eaa. lähtien. Panhelleenisten kisojen suurinta kukoistuskautta olivat 400- ja 300-luvut eaa. Tapahtumien uskonnollinen merkitys väheni 300-luvulta eaa. lähtien. 200-luvulta eaa. lähtien myös muut kaupungit, kuten Epidauros, Kos ja Rhodos, alkoivat järjestää panhelleenisten kisojen tapaisia kisoja.


title: Panhelleeniset kisat

text: Kreikkalaisessa mytologiassa kaikilla kisoilla oli oma syntytarinansa, joka selitti kisojen syntyä jollekin heerokselle järjestetyillä hautajaiskisoilla. Olympian kisojen myyttinen alkuperä oli Herakleen järjestämissä Pelopsin hautakisoissa, Nemean kisojen alkuperä puolestaan Ofelteen hautajaiskisoissa, jotka Herakles myöhemmin omisti Zeukselle. Isthmian kisojen perustajina pidettiin Sisyfosta tai Theseusta. Python kisojen kerrotaan syntyneen sovitukseksi Apollonin surmattua Python-hirviön.


title: Panhelleeniset kisat

text: Panhelleenisten kisojen osallistujat tulivat kreikkalaisen maailman kaikilta puolilta, mukaan lukien lukuisat kreikkalaiset siirtokunnat Vähästä-Aasiasta Espanjaan ja Pohjois-Afrikkaan. Osallistujien maantieteellinen jakauma painottui kuitenkin lähialueille: esimerkiksi itärannikon Isthmian kisojen voittajien enemmistö oli kotoisin Egeanmeren ja Vähä-Aasian alueelta, Olympian kisojen voittajat tulivat useimmin Peloponnesokselta ja Python kisojen voittajat Kreikan keski- ja pohjoisosista. Osallistujien tuli olla todennäköisesti melko varakkaita maksaakseen harjoitukset, matkustamisen ja muut kulut. Kisoihin ei päästetty naisia tai ei-kreikkalaisia. Roomalaisena aikana jouduttiin kuitenkin sallimaan roomalaisten osallistuminen.


title: Panhelleeniset kisat

text: Kaikki panhelleeniset kisat järjestettiin pyhäkköalueilla, jotka olivat jonkin matkan päässä suurista kaupungeista. Pyhäkköalueiden yhteyteen oli rakennettu kisoja varten yleensä stadion ja hippodromi.


title: Panhelleeniset kisat

text: Kisojen tärkeimpiä tapahtumia olivat valjakkoajot, paini, nyrkkeily, pankration ja juoksulajit (stadion, diaulos, dolikhos, hoplitodromos) sekä pentathlon eli viisiottelu, johon kuuluivat paini, stadionjuoksu, pituushyppy, keihäänheitto ja kiekonheitto. Valjakkoajoja lukuun ottamatta kaikki urheilulajit suoritettiin alasti. Urheilun lisäksi kisoihin kuului myös muun muassa musiikki- ja runouskilpailuita sekä airuiden ja torvensoittajien kilpailu. Palkinnoksi voittajat saivat mainetta, kunniaa ja seppeleen, minkä vuoksi kisoja kutsuttiin myös "seppelekisoiksi".


title: Python kisat

text: Python kisat () olivat antiikin kreikkalaiset Apollon-jumalan kunnaksi järjestetyt musiikki- ja urheilukilpailut. Ne järjestettiin Apollonin kulttipaikalla Delfoissa joka neljäs vuosi. Kisat olivat yhdet neljästä panhelleenisistä kisoista, nykyaikaisten olympialaisten edeltäjistä.


title: Python kisat

text: Python kisojen nimi oli peräisin Delfoin vanhasta nimestä Pytho. Kreikkalaisessa mytologiassa kisojen kerrotaan syntyneen sovitukseksi Apollonin surmattua Python-hirviön.


title: Python kisat

text: Ensimmäiset Python kisat pidettiin ilmeisesti noin vuonna 591/590 eaa. Niihin kuului alun perin ainoana lajina hymni Apollonin kunniaksi (paiaani) kitharan säestyksellä. Tämän jälkeen seuraavat kisat järjestettiin kahdeksan vuotta myöhemmin vuonna 582 eaa., jolloin kisoista tuli yhdet panhelleenisistä kisoista, ja ne alettiin järjestää joka neljäs vuosi.


title: Python kisat

text: Aristoteles ja Kallisthenes kokosivat noin vuonna 330 eaa. kisojen voittajien luettelon "Python kisojen voitot".


title: Python kisat

text: Kisat järjestettiin Apollonin kunniaksi kaksi vuotta ennen (ja jälkeen) Olympian kisoja, toisin sanoen olympiadin kolmantena vuotena, ja Nemean ja Isthmian kisojen välissä. Kisat pidettiin nykyisen heinä-elokuussa aikaan (tai elo-syyskuun vaihteessa).


title: Python kisat

text: Kisoissa mukana lajeina olivat paiaani, huilunsoitto, huilun säestyksellä laulaminen sekä urheilu. Urheilulajit olivat muutoin samat kuin Olympian kisoissa, paitsi ettei aluksi kilpailtu valjakkoajoissa, mutta sen sijaan pojille oli omia juoksukisojaan. Myöhemmin kisoihin lisättiin uusia lajeja (mm. nelivaljakkoajot) ja joistakin vanhoista lajeista luovuttiin, mutta pääpiirteissään kisojen sisältö pysyi samana pitkälle jälkeen ajanlaskumme alun.


title: Python kisat

text: Aluksi sekä musiikki- että urheilukilpailut käytiin Apollonin temppelin yläpuolella sijaitsevalla Delfoin stadionilla, mutta myöhemmin musiikki- ja runouskilpailut siirtyivät pidettäviksi Delfoin teatteriille sen valmistuttua joskus 200-luvun lopulla eaa. Valjakkoajot järjestettiin hippodromilla, joka sijaitsi kauempana Krisan tasangolla. Urheilijoiden harjoittelupaikkana toimi Delfoin gymnasion.


title: Python kisat

text: Voittajat saivat palkinnoksi laakeriseppeleet, jotka oli tehty thessalialaisesta Tempen solasta kerätyistä laakerinoksista. Voittajien kunnaksi kirjoitettiin myös runoja. Parhaiten tällainen runous tunnetaan Pindarokselta, joka kirjoitti useita hymnejä Python-voittajien kunniaksi.


title: Olympiadi

text: Olympiadi (, gen. ) oli antiikin kreikkalainen ajanlaskuun käytetty neljän vuoden kausi, joka alkoi kesällä yksistä Olympian kisoista ja päättyi neljän vuoden päästä seuraaviin kisoihin. Ensimmäinen olympiadi alkoi ensimmäisistä historiallisesti tunnetuista Olympian kisoista eli vuoden 776 eaa. kisoista, ja käsitti näin ajan kesästä 776 eaa. kesään 772 eaa.


title: Olympiadi

text: Koska jokaisella antiikin kreikkalaisella kaupunkivaltiolla oli oma kalenterinsa, niillä ei ollut pitkään aikaan mitään yhteistä ajanlaskua. Koska Olympian kisat ja olympiadit olivat kaikille kreikkalaisille yhteiset, niistä tuli lopulta yhteisen ajanlaskun perusta. Timaios oli ensimmäinen historioitsija, joka yhdisti noin 300 eaa. tunnetut historialliset tapahtumat olympiadeihin, mistä lähtien ne toimivat historiankirjoituksessa tapahtumien ajoittamisen pohjana. 200-luvulla eaa. Eratosthenes jakoi olympiadit tarkemmin neljäksi vuoden mittaiseksi jaksoksi. Näin esimerkiksi ensimmäisen olympiadin kolmas vuosi käsitti ajan kesästä 774 eaa. kesään 773 eaa.


title: Olympiadi

text: Roomalaisella ajalla olympiadien rinnalle kehittyi roomalainen ajanlasku, jossa vuosia laskettiin Rooman kaupungin perustamisesta lukien ("ab urbe condita"). Tästä huolimatta olympiadit säilyivät käytössä ajanlaskussa aina bysanttilaiselle ajalle saakka.


title: Olympiadi

text: Nykyisin myös nykyaikaisia olympialaisia lasketaan olympiadeittain. Näin Ateenan vuoden 1896 olympialaiset olivat I olympiadin kisat ja esimerkiksi Helsingin vuoden 1952 olympialaiset XV olympiadin kisat.


title: Isthmian kisat

text: Isthmian kisat () olivat antiikin kreikkalaiset Poseidon-jumalan kunnaksi järjestetyt urheilukilpailut. Ne järjestettiin Korintin kannaksella () sijainneella Isthmian Poseidonin pyhäkköalueella joka toinen vuosi. Kisat olivat yhdet neljästä panhelleenisistä kisoista, nykyaikaisten olympialaisten edeltäjistä.


title: Isthmian kisat

text: Kreikkalaisen mytologian mukaan Isthmian kisat perusti joko Sisyfos tai Theseus. Korinttilaisten itsensä mukaan ne perusti Sisyfos Saroninlahteen hukkuneen Melikertes-Palaimonin muistoksi delfiinin tuotua tämän ruumiin Isthmiaan. Ateenalaiset sen sijaan pitivät perustajana Theseusta.


title: Isthmian kisat

text: Isthmian kisoja vietettiin ensimmäisen kerran varmuudella 49. olympiadin aikana eli 582–578 eaa., jolloin niistä tuli yhdet panhelleenisistä kisoista. Kisat olivat Korintin hallinnassa muulloin, paitsi ajalla 146–44 eaa., jolloin kaupunki oli raunioina roomalaisten tuhottua sen. Tuona aikana kisoja hallinnoi Sikyon, ja ne saattoivat myös olla siirretty Sikyoniin.


title: Isthmian kisat

text: Vuonna 336 eaa. Aleksanteri Suuri nimettiin Isthmian kisoissa kreikkalaisten johtajaksi Persiaa vastaan. Roomalaisten osallistuminen kisoihin sallittiin vuonna 288 eaa. Titus Quinctius Flamininus käytti vuoden 196 eaa. kisoja julistaessaan kreikkalaiset valtiot vapaiksi Makedonian vallasta. Keisari Nero vieraili Isthmiassa ja sen kisoissa vuonna 67 jaa. Tuolloin hän muun muassa ilmoitti kisojen osallistujille aloittavansa Korintin kanavan rakentamisen. Kisoja järjestettiin, kunnes keisari Theodosius I kielsi ne muun pakanauskonnon mukana.


title: Isthmian kisat

text: Isthmian kisat järjestettiin yhdessä Nemean kisojen kanssa aina samana vuonna, aina vuosi ennen ja vuosi jälkeen joka neljäs vuosi järjestettyjä Olympian kisoja, toisin sanoen aina olympiadin toisena ja neljäntenä vuotena. Ennen ajanlaskun alkua kisat osuivat nykyisessä ajanlaskussa parillisille ja ajanlaskun alun jälkeen parittomille vuosille. Kisat järjestettiin suunnilleen nykyisen huhtikuun lopulla tai toukokuun alussa.


title: Isthmian kisat

text: Kisojen lajeihin kuuluivat hevosurheilukilpailut, jotka järjestettiin Isthmian hippodromilla; muita urheilukilpailuita, jotka järjestettiin Isthmian stadionilla; sekä musiikkikilpailuita.


title: Isthmian kisat

text: Isthmian kisojen voittajat saivat alun perin palkinnoksi männynhavuseppeleet, myöhemmin villisellerin lehvistä tehdyt seppeleet. Voittajien kunnaksi kirjoitettiin myös runoja. Parhaiten tällainen runous tunnetaan Pindarokselta, joka kirjoitti useita hymnejä Isthmian voittajien kunniaksi.


title: Robert E. Lee

text: Robert Edward Lee (19. tammikuuta 1807 Westmorelandin piirikunta, Virginia – 12. lokakuuta 1870 Lexington, Virginia) oli ammattisotilas ja etelävaltioiden menestyksellisin kenraali Yhdysvaltain sisällissodassa. Ennen sisällissotaa Lee saavutti mainetta Yhdysvaltain (Unionin) armeijassa, jossa hän eteni aina everstiluutnantiksi asti. Virginian erottua Unionista Lee kuitenkin päätti liittyä Konfederaation armeijaan, jossa hänet ylennettiin pian kenraaliksi. Lee toimi aluksi Jefferson Davisin neuvonantajana, mutta otti kesällä 1862 Pohjois-Virginian armeijan komennukseensa. Armeija saavutti merkittäviä voittoja aina Gettysburgin taisteluun asti, jossa Lee menetti tuhansia miehiä.


title: Robert E. Lee

text: Talvella 1865 Lee nimitettiin Konfederaation armeijan ylipäälliköksi, mutta hän ei pystynyt enää lyömään syvälle etelään edenneitä Unionin joukkoja. Lee antautui 9. huhtikuuta 1865 Virginiassa Unionin kenraali Ulysses S. Grantin joukoille lopettaen näin sisällissodan. Sisällissodan jälkeen Lee nimitettiin Lexingtonissa, Virginiassa sijainneen Washington Collegen presidentiksi. Hän kuoli Lexingtonissa sydäntautiin vuonna 1870.


title: Robert E. Lee

text: Robert Edward Lee syntyi 19. tammikuuta 1807 Westmorelandin piirikunnassa, Virginiassa. Hän oli isänsä, vapaussodan aikaisen sotasankari Henry ”Light-Horse Harry” Lee III:n, viides poika. Vuonna 1825 Robert E. Lee hyväksyttiin West Pointin sotilasakatemiaan, josta hän valmistui neljä vuotta myöhemmin. Valmistumisensa jälkeen hän palveli kapteenina Corps of Engineersissä kenraali Winfield Scottin alaisuudessa. Lee osallistui yksikössä ollessaan Meksikon–Yhdysvaltain sotaan, jonka aikana käytyjen Veracruzin, Churubuscon ja Chapultepecin taistelujen ansiosta hän nousi arvostetuksi sotilaaksi: kenraali Scott kuvailikin häntä parhaaksi koskaan näkemäkseen sotilaaksi. Lee haavoittui sodan aikana lievästi, mutta yleni tästä huolimatta aina everstiksi asti.


title: Robert E. Lee

text: Vuonna 1852 Lee nimitettiin West Pointin ylitarkastajaksi. Kolme vuotta myöhemmin hänet nimitettiin, osittain silloisen sotaministeri Jefferson Davisin myötävaikutuksella, Länsi-Texasissa toimineeseen 2. ratsuväkirykmenttiin everstiluutnantiksi.


title: Robert E. Lee

text: Sisällissodan sytyttyä 1861 ja Leen kotiosavaltio Virginian jätettyä Unionin Lee erosi Yhdysvaltain armeijasta ja liittyi Virginian armeijaan. Osavaltion silloinen kuvernööri John Letcher nimitti Leen ensin koko osavaltion maa- ja merivoimien ylikomentajaksi. Kun Virginian armeija liitettiin toukokuussa 1861 osaksi Konfederaation sotavoimia, tehtiin Leestä prikaatikenraali, joka oli tuolloin koko Konfederaation korkein sotilasarvo. Pian tämän jälkeen hänet nimitettiin täydeksi kenraaliksi.


title: Robert E. Lee

text: Leen ensimmäinen komennus oli Virginian länsiosassa, jossa hän pyrki tuloksetta estämään Unionin kannattajia eroamaan Konfederaatiosta. Tämän jälkeen hänet kutsuttiin takaisin Konfederaation pääkaupunkiin Richmondiin, jossa hän toimi maaliskuusta 1862 alkaen presidentti Jefferson Davisin sotilasneuvonantajana. Virkansa ansiosta Lee sai järjestettyä joitakin suuria sotilasoperaatioita, muun muassa menestyksellisen Jackson's Valleyn sotaretken.


title: Robert E. Lee

text:
Kun Pohjois-Virginian armeijan komentaja kenraali Joseph E. Johnston haavoittui Seven Pinesin taistelussa kesällä 1862, otti Lee armeijan johtonsa. Armeijansa johdossa Lee torjui agressiivisen strategiansa ansiosta seitsemän päivän taisteluissa Unionin kenraali George McClellanin hyökkäykset. 29.–30. elokuuta Lee löi kenraali John Popen joukot toisessa Bull Runin taistelussa. Tämän jälkeen Lee hyökkäsi Marylandiin, jossa McClellanin joukot hyökkäsivät Leetä vastaan. Hyökkäystä seuranneessa taistelussa kuoli yhden päivän aikana yli 22 000 sotilasta; päivä on yhä Yhdysvaltain historian verisin. Valtavista tappioista huolimatta Lee ei perääntynyt, vaan jäi odottamaan uutta hyökkäystä jota ei kuitenkaan koskaan tullut.
13. joulukuuta 1862 Lee löi kenraali Joseph Hookerin joukot Fredericksburgissa, Virginiassa. Yritettyään heinäkuussa 1863 jälleen hyökätä Unionin puolelle Leen joukot jäivät mottiin Gettysburgiin. Tätä seuranneen taistelun kolmantena päivänä Lee yritti lyödä Unionin joukot Pickettin hyökkäyksenä tunnetulla taktiikalla, jossa yhdeksän jalkaväkiprikaatia (12 000 miestä) pyrki ylittämään tuhannen jaardin pituisen matkan avoimessa maastossa ja etenemään vihollisen etulinjaan. Koska Unionin joukot oli aseistettu uusilla kivääreillä vanhojen muskettien sijaan, Konfederaation hyökkäys muuttui verilöylyksi.


title: Robert E. Lee

text: Talvella 1865 Konfederaation presidentti Jefferson Davis nimitti Leen Konfederaation sotavoimien ylimmäksi komentajaksi: Konfederaatio oli kuitenkin tässä vaiheessa jo käytännöllisesti katsoen hävinnyt sodan, eikä edes Lee pystynyt pelastamaan sitä. Lee tuli sisällissodan aikana tunnetuksi siitä, että hän taisteli loppuun asti silloinkin, kun taistelu oli jo hävitty. Kohdatessaan kenraali Ulysses S. Grantin ylivoimaiset joukot huhtikuussa 1865 Virginiassa, Lee kuitenkin päätti säästää joukkonsa verilöylyltä ja antautui 9. huhtikuuta lopettaen näin sisällissodan. Presidentti Lincolnin antamien ohjeiden mukaisesti Grant armahti kaikki Leen johtamaan armeijaan kuuluneet sotilaat, joita olisi muuten syytetty maanpetoksesta. Vaikka osa Konfederaation kannattajista suositteli Leelle sissisotaa Unionia vastaan, Lee ei tähän suostunut vaan vapautti kaikki miehensä palveluksestaan ja käski heidän mennä koteihinsa.


title: Robert E. Lee

text: Sisällissodan päätyttyä Lee nimitettiin Virginian Lexingtonissa sijainneen Washington Collegen (nykyinen Washington and Lee University) presidentiksi. Lee haki sodan päätyttyä uudelleen Yhdysvaltain kansalaisuutta, mutta hakemuksen hetkellisen katoamisen takia se hyväksyttiin postuumisti vasta vuonna 1970. Lee kuoli sydäntautiin Lexingtonissa 12. lokakuuta 1870. Hänet on haudattu Lee Chapel -nimiseen kappeliin Washington and Lee Universityn kampukselle.


title: Robert E. Lee

text: Robert E. Lee meni naimisiin Mary Anna Randolph Custisin kanssa 30. kesäkuuta 1831. Custis ja Lee olivat tutustuneet toisiinsa lapsina ja olivat jo silloin hyvin läheiset toisilleen. Pari sai yhteensä seitsemän lasta, kolme poikaa ja neljä tyttöä. He asuivat aina Leen eroilmoitukseen Unionin armeijasta asti Arlington House -nimisellä plantaasilla Washingtonissa. Sisällissodan sytyttyä kaikki kolme poikaa, Robert E. Lee, Jr., George Washington Custis Lee (Custis Lee) ja William Henry Fitzhugh Lee (Rooney Lee), palvelivat Konfederaation armeijassa. Robert Leen liityttyä Konfederaation armeijaan Mary Lee asui lapsiensa kanssa useilla eri maatiloilla ympäri Konfederaatiota ennen asettumistaan maatilalle lähellä Richmondia. Sisällissodan päätyttyä koko perhe muutti Lexingtoniin, jossa Lee työskenteli yliopiston presidenttinä.


title: Robert E. Lee

text: Lee on yhä merkittävä, joskin kiistelty ja pulmallinen, henkilö Yhdysvaltain historiassa. Leen kotiosavaltiossa Virginiassa häntä pidetään yhä eri ihmisten parissa joko kansallissankarina tai maanpetturina. Tästä huolimatta hänen mukaansa on nimetty useita moottoriteitä, siltoja ja kouluja. Vaikka valtaosa Leen mukaan nimetyistä paikoista ja patsaista sijaitsee vanhan Konfederaation alueella, Leellä on oma patsas muun muassa Pennsylvaniassa. Lisäksi Leen mukaan on nimetty Yhdysvaltain armeijan sukellusvene, "USS Robert E. Lee", ja toisessa maailmansodassa käytetty panssarivaunu "M3 Lee", tosin jälkimmäinen on brittien nimeämä.


title: Paul Davies

text: Paul Charles William Davies (s. 22. huhtikuuta 1946) on englantilaissyntyinen, kansainvälisesti tunnustettu fyysikko ja tietokirjailija.


title: Paul Davies

text: Davies opiskeli London University Collegessa ja väitteli vuonna 1970. Hän työskenteli kaksi vuotta Fred Hoylen kanssa Cambridgen yliopistossa ja siirtyi sitten Kings Collegeen Lontooseen, ja julkaisi monia tärkeitä artikkeleita kvanttikenttäteoriasta. 1980-luvun hän oli Newcastlessa ja julkaisi tieteellisen työn ohessa yleistajuisia kirjoja. Vuonna 1990 hän muutti ensimäisen kerran Australiaan.


title: Paul Davies

text: Davies on toiminut luonnonfilosofian professorina Australian astrobiologian keskuksessa ja Sydneyn yliopistossa erikoisaloinaan kosmologia, kvanttikenttäteoria ja astrobiologia.


title: Paul Davies

text: Vuodesta 2005 alkaen hän on toiminut International Academy of Astronauticsin SETI: Post-Detection Science and Technology Taskgroupin puheenjohtajana, jonka tarkoituksena on tutkia ja miettiä erilaisia vaihtoehtoja siitä miten maapallon ulkopuolisen elämän löytämisen jälkeen pitäisi toimia.


title: Sosiaalinen konstruktionismi

text: Sosiaalinen konstruktionismi on yleisnimi erilaisille tutkimussuunnille, joiden taustaoletuksena on tiedon ja käsitteiden sosiaalinen eli yhteisöllinen rakentuminen. Sosiaalinen konstruktionismi tarkastelee sosiaalisen todellisuuden ja merkitysten rakentumista.


title: Sosiaalinen konstruktionismi

text: Sosiaalisen konstruktionismin alkuteoksena pidetään usein Peter Bergerin ja Thomas Luckmannin kirjaa "Todellisuuden sosiaalinen rakentuminen" (1966). Berger ja Luckmann tarkastelevat teoksessaan sitä, kuinka ihmisten tavat hahmottaa ja ymmärtää arkitodellisuutta ovat sosiaalisesti rakentuneita. Muun muassa narratiivisuuden ja diskurssien tutkimus ovat jatkaneet ajatuksen kehittelyä.